title: Olipa kerran ihminen

text: Suomenkielisen version on tuottanut Yle Import vuonna 1978 ja se on esitetty Ylen tv-kanavalla pariin otteeseen. Sarjassa on 26 jaksoa, joiden yhteiskesto on 13 tuntia. Yksi jakso kestää noin 26 minuuttia. Vuonna 2005 jaksot julkaistiin DVD-levyillä. Suomalaisina ääninä ovat Jarmo Heikkinen, Seppo Kolehmainen, Irma Martinkauppi, Rauni Järvilehto, Tiina Harpf ja Maria Salo. Sarjan jaksot on julkaistu 1990-luvulla myös VHS-kasetteina. VHS-julkaisujen dubbauksista vastasi Golden Voice Oy.


title: Olipa kerran ihminen

text: Sarjan viimeisessä jaksossa ollaan tulevaisuudessa, jossa liikaväestö ja saasteet koettelevat ihmiskuntaa. Silloin syttyy ydinsota, jossa maapallo tuhoutuu melkein kokonaan. Ainoastaan avaruuteen jää ihmisiä, jotka pyrkivät palauttamaan Maan taas asuttavaksi. Jakson lopuksi kuitenkin muistutetaan, ettei tällaisen kauhuskenaarion tarvitse välttämättä toteutua, jos ihmiset kykenevät ratkaisemaan ongelmansa. Sarjan alku- ja loppumusiikkina on katkelma Johann Sebastian Bachin urkuteoksesta "Toccata ja fuuga d-molli".


title: Kustaa Vilkuna

text: Kustaa Gideon Vilkuna (26. lokakuuta 1902 Nivala – 6. huhtikuuta 1980 Kirkkonummi) oli suomalainen akateemikko, kansatieteilijä, kielitieteilijä ja historiantutkija. Hän toimi myös lukuisissa luottamus- ja poliittisissa tehtävissä, kuten opetusministerinä Kuuskosken hallituksessa vuonna 1958. Puoluekannaltaan hän oli maalaisliittolainen. Vilkuna oli Urho Kekkosen tukija, ja häntä on jopa luonnehdittu Kekkosen ”harmaaksi eminenssiksi”.


title: Kustaa Vilkuna

text: Kustaa Vilkuna oli toinen August ja Anna Wilkunan seitsemästä lapsesta, jotka elivät aikuisiksi asti. Hänen setänsä oli kirjailija Kyösti Wilkuna. Vilkuna aloitti opiskelunsa käymällä kiertokoulua vuosina 1909–1912 (kuukauden vuodessa). Opiskelu jatkui aina ylioppilaaksi asti vuoteen 1923. Vilkuna avioitui vuonna 1927 Liisa Virkkusen (alk. Snellman) kanssa.


title: Kustaa Vilkuna

text: Vilkuna valmistui vuonna 1927 Helsingin yliopistosta pääaineenaan suomen kieli. Hän toimi Akateemisessa Karjala-Seurassa, mutta erosi siitä vuonna 1932 Urho Kekkosen, Martti Haavion, Reino Kuuskosken, V. J. Sukselaisen, Paavo Kastarin, Heikki Hosian, Lauri Hakulisen, Veikko Heiskasen ja muiden poliittiseen keskustaan suuntautuneiden jäsenten kanssa, kun AKS:n enemmistö ei 27. huhtikuuta 1932 pidetyssä kokouksessa suostunut tuomitsemaan Mäntsälän kapinaa. Vuonna 1942 Vilkuna liittyi uudestaan AKS:n jäseneksi.


title: Kustaa Vilkuna

text: Vilkuna jatkoi opintojaan ja väitteli filosofian tohtoriksi Helsingin yliopistossa vuonna 1936 kansatieteen alalta. Samana vuonna Vilkuna nimitettiin Helsingin yliopiston dosentiksi. Kansatieteen tutkijan Vilkuna edusti tuolloin uutta ns. funktionaalista tarkastelutapaa, jossa aiemmin vallalla olleen esineiden muodostamien aikasarjojen selvittelyn sijaan pyrittiin luomaan yhtenäistä kokonaiskuvaa kulttuurista. Esineiden lisäksi kulttuuria voitiin selvittää myös kielen antamien todistusaineistojen avulla. Kustaa Vilkuna oli Sanakirjasäätiön apulaisjohtaja 1931–1944. Vuonna 1950 Vilkuna nimitettiin suomalais-ugrilaisen kansatieteen professoriksi Helsingin yliopistoon ja hän toimi historiallis-kielitieteellisen osaston dekaanina vuosina 1952–1957. Suomalaisen tiedeakatemian jäseneksi Vilkuna kutsuttiin 1948. Tiedeakatemian esimiehenä Vilkuna oli 1973–1974. Vilkuna oli myös Suomen Tiedeseuran jäsen vuodesta 1960, Unkarin Tiedeakatemian ja Kung Gustaf Adolfs akademin jäsen ja Greifswaldin yliopiston kunniatohtori.


title: Kustaa Vilkuna

text:
Suomen Akatemian jäseneksi Vilkuna nimitettiin 1959. Nimitysprosessi herätti huomiota. Eino Kailan kuoleman johdosta avoimeksi tulleeseen akateemikon virkaan akatemialautakunta esitti aikaisemmasta käytännöstä poiketen kolmea ehdokasta, ensi sijassa Eino Jutikkalaa, toisessa sijassa Georg Henrik von Wrightiä ja kolmannessa sijassa Vilkunaa. Tasavallan presidentti Urho Kekkonen nimitti Vilkunan. Vilkuna jäi eläkkeelle vuonna 1972.
Sotavuosina Vilkuna toimi Sotasensuuri- ja tiedotustoiminnan tarkastusviraston päällikkönä 1939–1943 ja Valtion tiedoituslaitoksen päällikkönä 1943–1944. Vilkuna toimi opetusministerinä Reino Kuuskosken virkamieshallituksessa 26.4.–29.8.1958 ja tasavallan presidentin valitsijamiehenä vuonna 1962. Kustaa Vilkuna kuului Urho Kekkosen lähipiiriin, muun muassa Tamminiemen saunaseuraan. Hän oli myös perustamassa Paasikivi-seuraa. Hänellä oli tiiviit itäsuhteet. Anatoli Golitsyn jopa väittää vuoden 1984 muistelmissaan, että Vilkuna vaikutti Kekkosen lailla KGB:n agenttina koodinimeltään ”Ahti”.


title: Kustaa Vilkuna

text:
Kustaa Vilkunalla oli monia luottamustehtäviä. Hän oli mm. Suomen muinaismuistoyhdistyksen puheenjohtaja 1945–1955 ja Maaseudun Sivistysliiton puheenjohtaja 1952–1966. Suomen ja Neuvostoliiton välisen tieteellis-teknillisen yhteistyökomitean puheenjohtaja hän oli 1960–1974 ja Suomalais-unkarilaisen kulttuurikomitean puheenjohtaja 1964–1967.
Kustaa Vilkuna on haudattu vaimonsa kanssa Helsinkiin Kulosaaren hautausmaalle. Heidän omaisensa lahjoittivat vuonna 1993 Suomen kulttuurirahaston Keski-Pohjanmaan rahaston perustamiseksi kaikki Kustaa Vilkunan tekijänoikeudet.


title: Kustaa Vilkuna

text: Kustaa ja Liisa Vilkunalla oli viisi lasta. Heidän vanhin poikansa Asko Vilkuna (1929–2014) oli Jyväskylän yliopiston etnologian professori. Historiantutkijat Janne Vilkuna ja Kustaa H. J. Vilkuna ovat Asko Vilkunan poikia. Vilkunoiden tytär Kirsti Vilkuna (s. 1932) avioitui Suomen näkyvimpiin teollisuusmiehiin lukeutuneen Pekka Herlinin kanssa. Kustaa Vilkunan lapsenlapsi on myös festivaalipromoottori Harri Vilkuna, joka järjestää mm. Porispere-festivaalia.


title: Anheuser-Busch InBev

text: Anheuser-Busch InBev N.V. (lyh. AB InBev) on maailman suurimpia panimoyhtiöitä. Se oli aikaisemmin nimeltään InBev mutta muutti nimensä nykyiseen muotoon ostettuaan vuonna 2008 yhdysvaltalaisen panimoyrityksen Anheuser-Buschin. Yhtiön palveluksessa on 116 000 henkilöä 30 maassa. Sillä on yli 300 tuotemerkkiä, joista 13:n myynti ylittää miljoona dollaria vuodessa. Yhtiön globaaleja tuotemerkkejä ovat Budweiser, Stella Artois ja Beck's, pienempiä monikansallisia merkkejä Staropramen, Leffe ja Hoegaarden ja alueellisia merkkejä, muun muassa Bud Light, Skol, Brahma, Quilmes, Labatt's Blue, Michelob ja Harbin.


title: Anheuser-Busch InBev

text: InBev-yhtiö syntyi belgialaisen Interbrewin ja brasilialaisen Companhia de Bebidas das Américasin eli AmBevin yhdistyessä vuonna 2004. Siitä tuli maailman suurin oluenvalmistaja, kun se osti Anheuser-Buschin.


title: Panimo

text: Panimoiksi kutsutaan oluita valmistavia yrityksiä ja paikkaa, jossa olutta valmistetaan. Suurimmat panimoalan yritykset ovat monikansallisia suuryrityksiä, jotka ovat viime vuosina laajentuneet voimakkaasti yritysostojen ja -fuusioiden ansiosta.


title: Panimo

text: Panimot vaihtelevat kokonsa ja valmistamiensa oluttyyppien määrän mukaan suuresti. Pienimmät valmistavat muutamia kymmeniä tynnyreitä vuodessa, suurimmat ovat monikansallisia konserneja, joiden valmistusmäärä on miljoonia tynnyreitä vuosittain.


title: Panimo

text: Usein käytettyjä nimityksiä panimoille ovat:


title: Panimo

text: Maailman neljä suurinta panimokonsernia ovat:Heinäkuussa 2008 ilmoitettiin InBevin ostavan 52 miljardilla dollarilla yhdysvaltalaisen maailman kolmanneksi suurimman panimon Anheuser-Buschin. Kaupan tuloksena syntyi uusi maailman suurin panimoalan yritys. Panimokonsernit ovat saaneet näkyvyyttä olutbrändeilleen muun muassa jalkapallojoukkueiden ja -turnausten sponsoreina. Heineken on toiminut pitkään jalkapallon Mestareiden liigan sponsorina ja Anheuser-Busch InBev on tukenut jalkapallon MM-kisoja.


title: Panimo

text: Vielä 1700-luvun lopulla Suomessa olutta sai myydä vapaasti lähes kuka tahansa maistraatin luvalla. Tilanne muuttui kun Helsingin maistraatti päätti perustaa oluen ja kaljan panimon. Siltä yksinoikeudet myytävien mallasjuomien valmistukseen osti Nikolai Sinebrychoff vuonna 1819. Hänen nimeään kantava panimo on edelleen toiminnassa (Sinebrychoff siirtyi kokonaan Carlsbergin omistukseen vuonna 1999). Panimoteollisuus kasvoi 1800-luvun jälkeen ja Suomessa oli 114 panimoa vuonna 1882. Suomen Panimoteollisuus Yhdistys perustettiin Hotelli Kämpissä 1. marraskuuta 1902. Ennen kieltolain voimaantuloa raittiusaate oli voimissaan. Olutpanimoiden toimintamahdollisuuksia kavennettiin veronkorotuksilla. Mallasveroa korotettiin kahdeksankertaiseksi vuosina 1907–1909. Oluen sijaan kaljaa valmistavat kaljapanimot saivat sen sijaan valmistaa mietoja mallasjuomia (2,5 tilavuusprosenttia) verovapaasti ilman viranomaisvalvontaa. Vuonna 1912 Suomessa oli 60 olutpanimoa. Väliaikainen kieltolaki tuli voimaan syyskuussa 1917 ja virallinen kesäkuun alussa 1919.


title: Panimo

text: Kieltolaki kaatui kansanäänestyksellä, joka järjestettiin joukukuussa 1931. Uuden väkijuomalain mukaan äkijuomiksi määriteltiin kaikki aineet, jotka sisälsivät yli 2,25 painoprosenttia alkoholia. Niiden valmistus, maahantuonti ja kauppa oli valtion väkijuomayhtiön Oy Alkoholiliike Ab:n yksinoikeus. Keväällä 1932 Alkoholiliike myönsi oluen valmistusoikeuden 44 panimolle. Lain mukaan alkoholiliike sai harjoittaa vähittäismyyntiä vain kaupungeissa ja kauppaloissa. 1950-luvun alussa verollisia mallasjuomia valmisti 28 tehdasta.


title: Panimo

text: Uusi alkoholi- ja keskiolutlaki tuli voimaan 1969 taaten myyntioikeudet lähes 18000 elintarvikeliikkeelle. Panimoala keskittyi Suomessa ja vuonna 1973 kolme suurinta panimoa valmisti 83 % tuotannosta. Yrityskauppojen seurauksena seuraavan vuosikymmenen vaihteessa jäljellä oli enää Hartwall, Sinebrychoff ja Olvi. Vuoden 1995 alkoholilaissa Alkolta poistettiin monopolioikeudet vähittäismyyntimonopolia lukuun ottamatta. Tämän jälkeen Suomeen on kolmen suuren panimon ohella toiminut pienpanimoita. Niistä vanhin on vuonna 1987 sahdin valmistuksen aloittanut Lammin Sahti. Sadas pienpanimo sai valmistusluvan toukokuussa 2018.


title: Epsilon Indi

text: Epsilon Indi on eräs Aurinkoa lähimmistä tähdistä. Tämä oranssi, aurinkoa selvästi pienempi tähti sijaitsee nykyisin Tukaanin tähtikuviossa. Tähdellä on erittäin suuri liikenopeus.Epsilon Indiä kiertää ruskea kääpiö, tai oikeammin kaksoiskääpiö, 1 459 AU:n etäisyydellä. Kiertoaika on 63 000 vuotta. Ruskeassa kääpiössä havaitaan metaania.


title: Epsilon Indi

text: Kaksoiskääpiöistä suuremman (B) massa on 47±10 x Jupiterin massa ja pienemmän (C) 28±7, ja niiden välinen etäisyys on 2,65 AU:ta. (43?) Kääpiöiden kiertoaika toistensa ympäri on 15 vuotta.


title: Epsilon Eridani

text: Epsilon Eridani (ε Eri / ε Eridani) on Aurinkoa pienempi noin miljardin vuoden ikäinen eteläisellä taivaalla näkyvä Eridanuksen tähdistöön kuuluva oranssi kääpiö. Se on Aurinkoa kolmanneksi lähin paljaalla silmällä näkyvä tähti. Lisäksi sillä tiedetään olevan eksoplaneetta, eräs Aurinkokuntaa lähimmistä. Varmuudella löydettyjä ovat yksi planeetta ja Kuiperin komeettavyöhykettä vastaava pölykiekko.


title: Epsilon Eridani

text: Epsilon Eridani on yksi lähimmistä auringonkaltaisista tähdistä, joilla mahdollisesti saattaa olla elinkelpoinen planeetta, joten se on ollut SETI-projektin tutkimuskohteena.


title: Epsilon Eridani

text:
Epsilon Eridani on kaikesta päätellen suhteellisen nuori tähti, jollaiset ovat teorian mukaan hyvin aktiivisia, eli niistä tuleva säteily muuttuu voimakkaasti ajan mukana. Tähti on BY Draconis-tyyppinen muuttuja. Tähdellä on voimakas magneettikenttä, jollainen on tyypillinen nuorelle tähdelle. Epsilon Eridanin spektrissä monia hehkuvia emissioviivoja, jotka todennäköisimmin kertovat tähdestä purkautuvasta hehkuvasta kaasusta. Tähden spektri on hyvin muuttuva ajan mukana. Epsilon Eridanin spektrissä näkyy suurempia muutoksia kuin muissa pääsarjan tähdissä spektriviivojen muodossa, magneettikentästä kertovissa spektrin piirteissä ja pinnan lämpötilassa. Tähdellä on auringonpilkkujaksoa vastaava viiden vuoden pituinen epäsäännöllinen jakso, joka näkyy spektriviivojen vaihteluina. Perusjakson päällä on suurempia epäsäännöllisiä heittoja.
Epsilon Eridani pyörii suunnilleen nopeudella 11,1 päivää. Epsilon Eridanin spektriviivojen vaihteluista mitattu pyörimisaika vaihtelee eri lähteissä, koska se mitataan tähdenpilkuista. Näitä on eri aikoina eri leveysasteilla, ja kaasumaisten tähtien pyörimisnopeus vaihtelee eri leveyksillä.


title: Epsilon Eridani

text: Tähdellä on vain yksi pääasiallinen aktiivinen pituusaste. Tähden pintalämpötilan vaihtelut ovat noin 15 K ja kaasun nopeuden muutokset 35 m/s. Lämpötilanmuutosten perusteella voidaan ajatella tähden vaihtavan kirkkauttaan 0,014 magnitudia eli 1,2 %. Tämä jakso saattaa heiketä kuudeksi vuodeksi kuten tapahtui 1986–1992.


title: Epsilon Eridani

text: Epsilon Eridanin aurinkotuulta vastaava tähtituuli on 30 kertaa voimakkaampi kuin Auringolla.


title: Epsilon Eridani

text: Epsilon Eridanilta on havaittu planeetta Epsilon Eridani b sekä astrometrisesti että säteisnopeusmittauksissa. Tämä tarkoittaa sitä, että planeetta sekä huojuttaa valokuvauslevyllä näkyvästi tähteä, että huojunta näkyy myös spektrissä. Planeetta on keskimäärin noin 3,4 AU:n päässä keskustähdestään soikealla radalla, jonka "eksentrisyys" on ehkä noin 0,7 ja kiertoaika noin 6,85 vuotta. Planeetan massa on noin 1,5 Jupiterin massaa.


title: Epsilon Eridani

text: Oletetaan myös, että Epsilon Eridania kiertävän pölykiekon epäsäännöllisyydet johtuisivat havaitsemattoman planeetan vetovoimasta. Planeetta voi kiertää tietokonesimulaation mukaan kiekon tihentymien kanssa 5:3 tai 3:2 resonanssissa. Niinpä pölykiekon epäsymmetrisestä rakenteesta on päätelty, että tähteä kiertää planeetta Epsilon Eridani c noin 30 AU:n päässä ja 0,2 Jupiterin massainen planeetta 55–65 AU:n päässä. Erään toisen arvion mukaan pölykiekkoon häiriöitä aiheuttavan planeetan massa olisi 0,1 MJ, etäisyys olisi 40 AU, eksentrisyys e 0,3 ja kiertoaika 280 vuotta.


title: Epsilon Eridani

text: Epsilon Eridanilta löydettiin pölykiekko 1988. Kiekko näyttää monissa kuvissa epäsäännölliseltä renkaalta. Auringon ympärillä olevaa Kuiperin vyöhykettä vastaava kiekko on 35–85 AU:n päässä keskustähdestään, ja on tiheimmillään 60 AU:n päässä Epsilon Eridanista. Kiekon kaltevuus on 46°. Koko kiekon massa on 0,014–0,4 Maan massaa. Pölykiekko ei ulotu aivan lähelle tähteä mikä viittaa planeettoihin, jotka siivoavat pölyn pois. Uusien havaintojen mukaan tähdellä oleva planeetta ja pölykiekko ovat samassa ratatasossa.


title: Epsilon Eridani

text: Epsilon Eridanilla on sisempi asteroidivyöhyke noin 3 AU:n etäisyydellä tähdestä, joka havaittiin Spitzer-avaruuskaukoputkella infrapunasäteilystä, joka lähtee asteroidien törmäyksissä irronneesta pölystä. Pölymäärän perusteella massaa on noin 1/20 Kuun massasta. Toinen asteroidivyö on noin 20 AU:n etäisyydellä, ja siellä on massaa yhtä paljon kuin Maan Kuussa.


title: Epsilon Eridani

text: Epsilon Eridanin kiekossa oletetaan olevan tuhat kertaa enemmän komeettoja kuin aurinkokunnan komeetoissa tai tuhat kertaa enemmän kuin sisemmällä planeetta-alueella nyt. Tämä vastaa noin 5–9 Maan massaa. Teorian mukaan Epsilon Eridanin aurinkokunta olisi vaiheessa, jossa tapahtuu oletetuilla planeetoilla ankaraa komeetta- ja asteroidipommitusta. Sellainen kesti Aurinkokunnassa 600–1 000 miljoonaa vuotta. Epsilon Eridanilta on havaittu vesimaser-emissio, joka voi olla signaali vesihöyrystä planeettojen kaasukehissä. Vesimaser-säteily voi tulla myös keskustähdestä. Ei voida olettaa, että nykyisillä menetelmillä havaittaisiin Maan kokoisesta planeetasta tulevaa vesihöyryn lähettämää tahdistettua mikroaaltosäteilyä, maseria. Teoreettinen elinkelpoinen vyöhyke Epsilon Eridanille on 0,53 eli 0,47–0,91 AU.


title: Timo Jurkka

text: Timo Sakari Jurkka (s. 6. lokakuuta 1963 Helsinki) on suomalainen näyttelijä ja muusikko. Hän on esiintynyt muun muassa Lasse Sievisen roolissa televisiosarjassa "Salatut elämät".


title: Timo Jurkka

text: Jurkka sanoittaa, säveltää ja esittää laulujaan kitaran säestyksellä. Hän on esiintynyt Espoon teatterissa, Pyynikin kesäteatterissa ja Teatteri Jurkassa.


title: Timo Jurkka

text: Jurkan isä oli näyttelijä Sakari Jurkka. Jurkka asuu Lopella vaimonsa ja lastensa kanssa.


title: The Rolling Stones Rock and Roll Circus

text: The Rolling Stones Rock and Roll Circus on The Rolling Stonesin konserttielokuva vuodelta 1968. Konsertista julkaistiin CD ja video vuonna 1996 ja DVD vuonna 2004.


title: The Rolling Stones Rock and Roll Circus

text: The Rolling Stonesin etsiessä uutta tapaa mainostaa vasta ilmestynyttä albumiaan "Beggars Banquet" Mick Jagger keksi idean sirkusteeman ympärille rakentuvasta konsertista, joka esitettäisiin televisiossa. He kutsuivat esiintymään myös vierailevia muusikoita, joihin kuuluivat John Lennon (Yoko Onon kanssa), The Who, Eric Clapton (vasta hajonneesta Creamista), Taj Mahal, Jethro Tull ja Marianne Faithfull (Jaggerin silloinen tyttöystävä). Pelkästään tätä tilaisuutta varten Lennon, Clapton, Keith Richards ja Mitch Mitchell (The Jimi Hendrix Experiencestä) muodostivat kokoonpanon The Dirty Mac.


title: The Rolling Stones Rock and Roll Circus

text: Konsertti esitettiin kutsuyleisön edessä TV-studiossa sirkustelttaa matkivissa lavasteissa. Konsertti alkoi 11. joulukuuta noin kello 14, mutta esitysten välit veivät suunniteltua enemmän aikaa, ja kamerat menivät jatkuvasti epäkuntoon, minkä seurauksena viimeinen esitys tapahtui vasta seuraavana aamuna lähes kello 5. Siihen mennessä yleisö ja The Rolling Stonesin jäsenet Jaggeria lukuun ottamatta alkoivat näyttää uupuneilta. Mick Jagger ei ollut The Rolling Stonesin esiintymiseen tyytyväinen verrattuna erityisesti The Whon ja The Dirty Macin esiintymiseen. Tämän seurauksena yhtye hyllytti projektin aikomuksenaan työskennellä sen parissa myöhemmin, mutta Brian Jonesin kuolema heinäkuussa 1969 peruutti suunnitelmat.


title: The Rolling Stones Rock and Roll Circus

text: Konsertti oli ensimmäinen suurempi Jethro Tullille ja ainoa Tony Iommin kanssa (tosin ainoastaan Ian Anderson äänitettiin livenä). The Who esitti konsertissa ensimmäisiä kertoja rock-oopperan livenä. Lennon esiintyi ensimmäistä kertaa ilman The Beatlesia ja ensimmäistä kertaa livenä sitten vuoden 1966 Candlestick Parkin konsertin San Franciscossa. Konsertti oli myös viimeinen Brian Jonesin virallinen esiintyminen ja siten myös viimeinen, missä The Rolling Stones esiintyi alkuperäisessä kokoonpanossaan.


title: Ron Wood

text: Ron Wood (Ronald ”Ronnie” David Wood, s. 1. kesäkuuta 1947 Hillingdon, Lontoo) on brittiläinen muusikko. Hän on ollut The Rolling Stonesin toinen kitaristi vuodesta 1976 lähtien. Aiemmin hän on soittanut muun muassa yhtyeissä The Faces, The Creation ja The Jeff Beck Group. Ron Wood on julkaissut myös sooloalbumeita.


title: Ron Wood

text: Wood on tunnettu muun muassa Fender Stratocaster -kitarasta, sekaisin kammattavasta permanentistaan ja maalauksistaan, joille hänellä on jopa oma taidegalleria.


title: Ron Wood

text: Wood käyttää muun muassa suomalaisen Kari Niemisen valmistamia Versoul-kitaroita.


title: Ron Wood

text: Woodilla on oma radio-ohjelmansa "Ronnie Wood Show", joka pyörii noin vuoden aina Rolling Stonesin seuraavaan kiertueeseen saakka. "Ronnie Wood Show’ssa" hän soittaa vanhoja rockklassikoita ja kertoo niiden taustoista ja omista kokemuksistaan rockmaailmassa. Ohjelmassa käy myös vieraita.


title: Ron Wood

text: Woodilla on entuudestaan neljä lasta ja vuonna 2016 hänelle ja hänen nykyiselle vaimolleen Sally Woodille syntyi vielä kaksoset, Gracie Jane ja Alice Rose -nimiset tytöt. Pari avioitui vuonna 2012.


title: Ron Wood

text: Woodilla diagnosoitiin keuhkosyöpä keväällä 2017. Syöpäkasvain poistettiin leikkauksella.


title: 61 Cygni

text: 61 Cygni (61 Cyg) on eräs lähimmistä tähdistä, kahden oranssin aurinkoa pienemmän tähden muodostama kaksoistähti Joutsenen tähtikuviossa. 61 Cygnin etäisyys on 11,40 valovuotta. Se on juuri ja juuri nähtävissä paljain silmin. Kaksoistähden molemmat osat ovat noin kuusi miljardia vuotta vanhoja eli selvästi vanhempia ja viileämpiä kuin Aurinko.


title: 61 Cygni

text: Molempien tähtien metallipitoisuus on 0,79 Auringon metallipitoisuudesta. Tähdillä on erittäin suuri ominaisliike, eivätkä ne ole peräisin Linnunradan kiekosta niin kuin oma Aurinkomme. Tämän kaksoistähtijärjestelmän ympäriltä on havaittu pölyä. Friedrich Bessel mittasi tähden etäisyyden Maasta ensimmäisenä parallaksimittausta käyttämällä vuonna 1838.


title: 61 Cygni

text: Tähdeltä on moneen otteeseen väitetty löydetyn planeettoja jo 1940-luvulta lähtien, mutta havaintoja ei ole kyetty varmistamaan.


title: 61 Cygni

text: Tähden auringonpilkkujaksot (tähdenpilkkujaksot, aktiivisuusjaksot) on mitattu tähtien spektreistä samoin kuin pyöriminen. Molemmilla tähdillä esiintyy leimahduksia, roihupurkauksia.


title: Delta Pavonis

text:
Delta Pavonis (δ Pav / δ Pavonis) on hyvin aurinkomainen tähti
Riikinkukon tähtikuviossa eteläisellä tähtitaivaalla, niin etelässä, ettei tähti näy Suomessa. Tähti on spektriluokkaansa nähden kirkas ja siksi "vanha" tähti, joka on kirkastumassa pois pääsarjasta.
Tähti saattaa olla kehittymässä alijättiläiseksi.


title: Etologia

text: Etologia on biologian tieteenhaara, joka tutkii eläinten käyttäytymistä, yleensä keskittyen käyttäytymiseen luonnollisissa olosuhteissa. Toinen eläinten käyttäytymisen tutkimista kuvaava käsite on behaviorismi, mutta tämä viittaa yleensä opittujen käyttäytymismallien tutkimiseen laboratorio-olosuhteissa.


title: Etologia

text: Lukuisat luonnontieteilijät ovat tutkineet eläinten käyttäytymistä kautta aikojen. Yleinen mielipide on, että modernin etologian tieteenhaara alkoi 1930-luvulla hollantilaisen biologin Nikolaas Tinbergenin ja itävaltalaisten biologien Konrad Lorenzin ja Karl von Frischin työn johdosta, josta he saivat Nobelin lääketieteen palkinnon vuonna 1973. Etologia on yhdistelmä laboratorio- ja kenttätutkimusta, jolla on vahvat siteet neuroanatomian, ekologian ja evoluution kaltaisiin tieteenhaaroihin. Etologit ovat tyypillisesti kiinnostuneita tietystä käyttäytymismallista (tietyn eläinlajin sijaan) ja usein tutkivat yhden tyyppistä käyttäytymistä (esimerkiksi aggressiota) lukuisissa toisiinsa liittymättömissä eläinlajeissa.


title: Etologia

text: Halu ymmärtää eläimiä on tehnyt etologiasta nopeasti kasvavan alan. 21. vuosisadan käänteen jälkeen, monet eläinten välisen kommunikaation, kulttuurin, tunteiden, oppimisen ja seksuaalisen käyttäytymisen kaltaiset asiat, joita asiantuntijat olivat pitkään ajateleet ymmärtäneensä, ovat tulleet uudelleen tarkastelun kohteiksi ja niistä on tehty uusia päätelmiä.


title: Etologia

text: Etologian ja eläinten käyttäytymisen ymmärtäminen voi olla tärkeää eläinten koulutuksessa. Ottamalla huomioon eri lajien tai rotujen luonnolliset käyttäytymismallit kouluttaja voi valita yksilöt, jotka soveltuvat parhaiten tietyn tehtävän suoritukseen. Tämä mahdollistaa myös sen, että kouluttaja voi kannustaa luonnollisten käyttäytymismallien suorittamiseen sekä ei-toivottujen käyttäytymismallien lopettamiseen.


title: Etologia

text: Koska etologiaa pidetään biologian tieteenhaarana, etologit ovat olleet erityisen kiinnostuneita käyttäytymismallien evoluutiosta ja näiden ymmärtämisestä luonnonvalinnan näkökulmasta. Charles Darwinia voidaan tietyssä mielessä pitää ensimmäisenä modernina etologina. Hänen "Tunteiden ilmeneminen ihmisissä ja eläimissä" -kirja teki vaikutuksen moneen sen ajan etologiin. Hän jatkoi käyttäytymismalleihin kohdistuvaa kiinnostustaan rohkaisemalla mentoroitavaansa George Romanesia, joka tutki eläinten oppimista jä älyä käyttäen antropomorfista menetelmää, joka ei saanut tukea tiedeyhteisöltä.


title: Etologia

text: Muut Oskar Heinrothin ja Julian Huxleyn kaltaiset varhaiset etologit sen sijaan keskittyivät käyttäytymismalleihin, joita voidaan kutsua vaistonvaraisiksi (tai luonnollisiksi) siinä mielessä, että ne ilmenevät tietyn eläinlajin kaikissa yksilöissä tiettyjen olosuhteiden vallitessa. He rakensivat etogrammin (kuvauksen lajin luonnollisista käyttäytymisen päälajeista ja niiden yleisyyksistä) aina kun he aloittivat uuden eläinlajin käyttäytymismallin tutkimisen. Tämä tarjosi käyttäytymismalleista objektiiviseksi uskotun ja kumulatiivisen tietokannan, jota myöhemmät etologit saattoivat tarkistaa ja täydentää.


title: Eta Cassiopeiae

text: Eta Cassiopeiae (η Cas / η Cassiopeiae) eli Achird on kaksoistähti melko lähellä, 19,4 valovuoden päässä Auringosta. Tähtipari koostuu aurinkoa muistuttavasta tähdestä ja himmeästä oranssinpunaisesta kääpiötähdestä.


title: Nürburgring

text:
Nürburgring on Saksassa sijaitseva moottorirata.
Nimensä Nürburgin linnan mukaan saanut rata sijaitsee Adenaun kunnassa Eifel-vuoristossa. Aluksi rata oli maantierata, ja sen pituus vaihteli. Kuuluisimmalla näistä on pituutta 20,8 km (Nordschleife).


title: Nürburgring

text: Ensimmäinen kilpailu radalla ajettiin 18. kesäkuuta 1927, jolloin pidettiin radan avajaiset. Saksan Grand Prix järjestettiin radalla miltei tauotta aina vuoteen 1976 (vuonna 1960 kilpailtiin AVUS-radalla ja vuonna 1970 Hockenheimissa). Vuonna 1976 radan turvallisuus ei enää vastannut ajan vaatimuksia ja Niki Laudan onnettomuuden jälkeen radan kansainväliset kilpailut päättyivät väliaikaisesti miltei täysin.


title: Nürburgring

text:
Nykyisin vanhempi "Nordschleife" on kilpailukäytössä joitain kertoja vuodessa pääasiassa kestävyysajoissa (mm. Nürburgringin 24 tunnin ajo), ja muulloin autotehtaiden testiratana sekä turistinähtävyytenä yleisön käytettävissä. Radalle pääsee ajamaan omalla autolla tai moottoripyörällä maksamalla ratamaksun, joka on yhdeltä kierrokselta 26 euroa. 4 kierrosta maksaa 95€, 9 kierrosta 198€ ja 25 kierrosta 490€.
Tammikuulta joulukuulle voimassa oleva kausikortti maksaa 1445 euroa.


title: Nürburgring

text: Vuonna 1981 alueelle alettiin rakentaa nykyisin käytössä olevaa 4,5 kilometrin pituista rataa, joka liittyy osittain vanhaan rataan.


title: Nürburgring

text: Uudella radalla käytiin ensimmäinen kilpailu nimellä Euroopan GP vuonna 1984 Sen voitti Alain Prost. Vuonna 1985 radalla ajettiin Saksan GP, jonka jälkeen kilpailuihin tuli pitkä tauko. Vuodesta 1995 lähtien radalla on ajettu Euroopan GP, poikkeuksena vuodet 1997 ja 1998, jolloin kilpailun nimenä oli Luxemburgin GP. Vuodesta 2007 alkaen Saksassa on ajettu vain yksi kilpailu, joten Nürburgring vuorottelee Hockenheimin kanssa Saksan GP:n järjestämisestä vuorovuosin. Tosin vuoden 2007 kisa ajettiin yhä nimellä Euroopan GP, koska Nürburgringillä ei ollut oikeuksia Saksan GP -nimen käyttöön. Kauden 2008 kisa ajettiin Hockenheimissa, joten Nürburgring ei ollut kauden kisakalenterissa.


title: Nürburgring

text: Muita tunnettuja radalla käytäviä kilpailuja ovat Nürburgringin 1 000 kilometrin kilpailu, sekä DTM-, GP2- ja Formula 3 -luokkien kilpailut


title: Nürburgring

text: Selostaja Matti Kyllönen luonnehti rataa kauden 1998 Luxemburgin Grand Prix'ssa seuraavalla tavalla:


title: Nürburgring

text:
"Punataustaiset kilpailut eivät kuuluneet Formula 1:n MM-sarjaan."
Radan alueella järjestetään vuosittain suosittu Rock am Ring -musiikkifestivaali, joka kerää alueelle yli satatuhatta vierailijaa. Maailman huippuartisteista festivaaleilla on vuosien saatossa esiintynyt muun muassa Coldplay, Green Day, Metallica sekä U2.


title: Brands Hatch

text: Brands Hatch on moottorirata Kentissä Englannissa. Ensimmäiset kilpailut radalla ajettiin jo 1920-luvulla. Rata sijaitsee varsin mäkisessä maastossa, mikä erottaa sen muun muassa toisesta tunnetusta brittiradasta, Silverstonesta. Radalla kilpaillaan niin autoilla kuin moottoripyörilläkin. Brands Hatchin on omistanut vuodesta 2004 lähtien entisen F1-kuljettaja Jonathan Palmerin johtama MotorSport Vision.


title: Brands Hatch

text: Formula 1 -kilpailuja Brands Hatchissä ajettiin 1960-luvulta 1980-luvulle, ja sen paluuta on arvuuteltu usein, viimeksi vuosituhannen vaihteessa. Muita tunnettuja radan entisiä tapahtumia ovat Formula Ford Festival ja MM-sarjan ulkopuolinen F1-kilpailu Race of Champions.


title: Brands Hatch

text: Kolminkertainen F1-mestari Jack Brabham piti Brands Hatchiä kuljettajan näkökannalta ehkäpä Britannian parhaana ratana. Se on myös monien muiden kuljettajien ja katsojien suosiossa.


title: Brands Hatch

text: Rata on pysynyt melko muuttumattomana 1960-luvulta lähtien. Siihen tehdyt muutokset ovat olleet melko pieniä moneen muuhun rataan verrattuna. 1960-luvulta lähtien radasta on ollut kaksi muotoa: pitempi Grand Prix -rata (3,703 km) ja lyhyempi Indy-rata (1,929 km). Radat ovat neljänteen mutkaan asti samat, mutta GP-radan kääntyessä mutkassa vasemmalle, Indy-rata kääntyy oikealle mutkaan, joka on GP-radan yhdeksäs mutka. Indy-rata on sen muotoinen, että katsojat näkevät kerralla lähes koko radan. Grand Prix -radalla ajettiin muun muassa Formula 1 -sarjan osakilpailuja. Rata alkaa hieman oikealle kaartavalta Brabham-suoralta, joka on kallellaan oikealle. Ensimmäinen mutka on oikealle kääntyvä Paddock Hill, joka on melko jyrkässä alamäessä.


title: Brands Hatch

text: Radan katsojakapasiteetti on nykyään 150 000, ja radalla on kolme pääkatsomoa.


title: Brands Hatch

text: Paikka, jolla rata sijaitsee, oli alun perin läheiseen Brands Hatch -tilaan kuulunut sienipelto. Sitä käytettiin armeijan harjoituspaikkana. Vuonna 1926 Ron Argentin johtama pyöräilijöiden ryhmä sattui pysähtymään pellolle, huomasi maaston suotuisat muodot ja pyysi tilan omistajalta lupaa saada käyttää tilaa harjoitteluun. Omistaja hyväksyi ehdotuksen, ja alueesta tuli suosittu ajopaikka pyöräilijöille, jotka käyttivät maatalouskoneiden maahan uurtamia reittejä hyväkseen. Ensimmäinen varsinainen kilpailu ajettiin vuonna 1928, kun pyöräilijät kilpailivat maastojuoksijoita vastaan neljä mailia (6,4 km) pitkällä reitillä. Juoksijat voittivat.


title: Brands Hatch

text: Parin vuoden kuluttua myös moottoripyöräilijät alkoivat käyttää jonkin verran rata-aluetta. Tuolloin sillä ajettiin vastapäivään. Rata toimi 1930-luvulla, mutta toisen maailmansodan aikana siellä säilytettiin armeijan ajoneuvoja, joten alue pommitettiin huonoon kuntoon. Vasta sodan jälkeen sitä ryhdyttiin kehittämään kunnon moottoriradaksi.


title: Brands Hatch

text: Brands Hatch Stadium Ltd. perustettiin vuonna 1947 pyörittämään rataa, ja vuonna 1950 mailin pituinen rata päällystettiin autoille sopivaksi. Formula 3 -autot kilpailivat ensimmäistä kertaa radalla, joka muistutti nykyistä Indy-rataa ilman Druids-mutkaa, huhtikuussa 1950. Vuonna 1953 Universal Motor Racing Club alkoi järjestää Brands Hatchillä kilpa-ajokoulua. Vuosina 1953 ja 1954 rataan lisättiin Druids-mutka ja rataa alettiin kiertää myötäpäivään.


title: Brands Hatch

text: Vuonna 1950- ja 1960-luvun vaihteessa rataa laajennettiin, ja Grand Prix -versio muodostui. Maa-alue myytiin 1960-luvun alussa Grovewood Securitiesille, ja John Webb laitettiin Motor Circuit Developmentsin johtoon pyörittämään rataa. 1970-luvun puolivälissä radan neljättä mutkaa, South Bankia, tiukennettiin ja kaarteen nimeksi muutettiin Surtees autourheilija John Surteesin mukaan. Moni muukin radan mutka nimettiin uudestaan, lähinnä brittiläisten kuljettajien mukaan. Näitä olivat muun muassa Graham Hill Bend, Clark ja Stirling's. Lisäksi varikkotietä pidennettiin, ja sen alkuun lisättiin pieni mutka. 1970-luvun puolesta välistä lähtien radasta on ollut myös rallicross-versio.


title: Brands Hatch

text: Brands Hatchissä ajettiin 1960-luvulta 1980-luvulle Formula 1 -sarjan Grand Prix -kilpailuja. Rata vuorotteli Silverstonen radan kanssa Britannian Grand Prix'n isännöinnistä siten, että Brands Hatchillä ajettiin parillisina vuosina ja Silverstonessa parittomina. Lisäksi vuosina 1983 ja 1985 Brands Hatchissä ajettiin Euroopan Grand Prix.


title: Brands Hatch

text: Radalla on ajettu myös maailmanmestaruussarjan ulkopuolisia F1-kilpailuja, kuten Race of Champions ja Silver City Trophy. Race of Champions (eri kuin Mestareiden kisa, ) ajettiin ensimmäisen kerran vuonna 1965 ja vimeisen kerran vuonna 1983. Kilpailu ajettiin muutamaa poikkeusta lukuun ottamatta joka vuosi. Viimeisen kilpailun voitti Williams-kuljettaja Keke Rosberg. Se jäi historiaan lisäksi siksi, että se oli viimeinen maailmanmestaruussarjan ulkopuolinen Formula 1 -kilpailu.


title: Brands Hatch

text: Brands Hatchillä on järjestetty 1970-luvulta lähtien kansallisten Formula Ford -sarjojen kauden kohokohta, Formula Ford Festival. Sen ovat voittaneet muun muassa Eddie Irvine, Johnny Herbert ja Roland Ratzenberger.


title: Brands Hatch

text: Vuonna 1986 John Foulston osti Brands Hatchin lisäksi Oulton Parkin ja Snettertonin radat Grovewood Securitiesilta ja perusti Brands Hatch Leisure -yhtiön eli BHL:n. Seuraavana vuonna yhtiö hankki myös Cadwell Park -radan, ennen kuin Foulston kuoli testatessaan McLarenin IndyCar-autoa Silverstonen radalla. BHL:n omistajuus siirtyi hänen vaimolleen Marylle, mutta yhtiötä johti John Webb vuoteen 1990 asti, kunnes Foulstonin tytär Nicola otti ohjat käsiinsä.


title: Brands Hatch

text: Noihin aikoihin muutama tunnettu sarja, kuten Formula 3000 ja Superbike World Championship, kilpailivat radalla. Vuonna 1988 radalla ajetussa Formula 3000 -kilpailussa tapahtui paha onnettomuus, kun Johnny Herbert kolaroi Gregor Foitekin kanssa noin 240 km/h vauhdissa. Muita kuljettajia osuivat heihin, ja autoja kimpoili reunasta reunaan. Pölyn laskeuduttua Herbertin jalat sojottivat rikkoutuneen keulan läpi. Hänen molemmat nilkkansa murtuivat. Onnettomuudessa mukana olleista sairaalaan joutuivat Herbertin lisäksi muun muassa Olivier Grouillard ja Foitek. Kukaan ei kuitenkaan kuollut kolarissa, mutta se kyseenalaisti radan turvallisuuden, ja F3000 käänsi selkänsä Brands Hatchille vuonna 1991.


title: Brands Hatch

text: Vuonna 1988 Westfield- ja Graham Hill -kaarteista tehtiin terävämpiä ja Dingle Belliin lisättiin hidastemutka. 1990-luvun lopussa rata-alueen viihtyisyyttä parannettiin. 2000-luvun alussa Dingle Bellin hidastemutka poistettiin, ja tilalle tullut mutka sai nimekseen Sheene's.


title: Brands Hatch

text: Vuonna 1999 radan kerrottiin palaavan Britannian GP:n tapahtumapaikaksi vuodeksi 2002. Foulston myi BHL:n yhdysvaltalaiselle Octagonille 120 miljoonalla punnalla. Se kuitenkin epäonnistui parantamaan rataa suunnitellusti GP-kilpailua varten ja päätti vuokrata Silverstonen radalle GP-oikeudet. Moni talli vastusti Brands Hatchiin siirtymistä turvallisuuden ja tilan puutteen takia.


title: Brands Hatch

text: Vuonna 2003 tehtiin historiaa, kun Yhdysvaltalaisen Champ Car -sarjan kilpailu ajettiin Brands Hatchissä. Yleiöä kertyi paikan päälle 40 000.


title: Brands Hatch

text: Taloudellisten paineiden alla Octagon myi neljä rataa, mukaan lukien Brands Hatchin, MotorSport Vision -yhtiölle vuonna 2004. Sitä johti entinen F1-kuljettaja Jonathan Palmer. Vuonna 2008 Palmer kertoi, ettei hän haaveile Brands Hatchin palaamisesta F1-kalenteriin.


title: Brands Hatch

text: Brands Hatchiä pidetään nykyään melko turvattomana ainakin F1-kilpailuja ajatellen. Mutkien ulosajoalueet ovat pienet, ja ne ovat lähinnä pelkkää hiekkaa, kun taas uusimmissa moottoriradoissa ne ovat asfalttipintaiset ja tilavat. Lisäksi rata on kovin ahdas. Suuret korjauskustannukset ovat radan omistajan Jonathan Palmerin mukaan olleet pääsyy siihen, ettei rata ole palannut F1-kilpailun näyttämöksi.


title: Brands Hatch

text: Brands Hatchin radalla on sattunut joitain kuolemaan johtaneita kolareita niin autokilpailuissa kuin moottoripyöräkilpailuissakin. Kuolonkolareita on sattunut sekä pienissä että isoissa luokissa. George Crossman, Tony Flory ja Stuart Duncan kuolivat 1960-luvun puolessa välissä, ja F1-kuljettaja Jo Siffert sai surmansa lokakuussa 1971 MM-sarjan ulkopuolisessa Race of Champions -kilpailussa. Siffertin kolarin takia radan turvallisuutta parannettiin huomattavasti vuodeksi 1972.


title: Brands Hatch

text: Elokuussa 2008 moottoripyöräilijä Craig Jones kuoli kaatuessaan kesken Supersport-luokan kilpailun. Viimeisin kuolemaan johtanut onnettomuus tapahtui 19. heinäkuuta 2009, kun 18-vuotias Henry Surtees kuoli F2-kilpailussa. Kisan puolivälissä ulosajaneen Jack Clarken autosta irronnut takarengas osui suoraan Surteesin päähän, jolloin hän menetti tajuntansa ja ajoi ulos seuraavassa mutkassa. Surtees kuoli myöhemmin sairaalassa saamiinsa vammoihin.


title: Brands Hatch

text: GP-radan kierrosennätyksen 1.09,593 ajoi Nigel Mansell Williams-Honda-autolla heinäkuussa 1986, jolloin ajettiin radan viimeinen F1-kilpailu. Lyhyen Indy-radan kierrosennätyksen 38,032 sekuntia ajoi Scott Mansell vuonna 2004. Hän ajoi ennätyksen Benetton B197 -autolla EuroBOSS-sarjassa vuonna 2004.


title: Brands Hatch

text: Vertailun vuoksi mainittakoon, että vuoden 1964 Britannian GP:ssä nopein kierros oli 1.38,800 ja vuonna 1968 jo 1.29,700. Vuoden 1974 kisassa taas nopein kierros oli 1.21,100 eli yli 17 sekuntia nopeampi kuin kymmenen vuotta aiemmin. Autojen kehityksestä johtunut kierrosaikojen pieneneminen jatkui, ja 1980-luvulle tultaessa F1-autot ajoivat kilpailukierroksen runsaassa minuutissa ja kymmenessä sekunnissa. Huomattakoon, että aika-ajoissa ajettiin vieläkin kovempaa, mutta kierrosennätykseen kelpuutetaan vain kilpailussa ajetut ajat.Lisäksi radalla järjestetään päiviä, jolloin kuka vain voi käydä ajamassa radalla maksua vastaan.


title: Brands Hatch

text: Sinitaustaiset kilpailut olivat Euroopan GP:itä, muut Britannian GP:itä.


title: Brands Hatch

text: Tulosten lähde:


title: Heb sed

text: Heb sed (myös nimellä Sed festivaali) oli muinaisessa Egyptissä pidetty faraoiden järjestämä juhla. Juhlan nimen arvioidaan liittyvän sakaalijumalaan nimeltä Wepwawet tai Sed. Juhlaa faaraot yleensä viettivät oltuaan vallassa kolmenkymmenen vuoden ajan. Siinä farao kävi läpi useita uskonnollisia riittejä, joiden tarkoituksena oli osoittaa hänen edelleen olevan hyväkuntoinen ja kyvykäs hallitsija.


title: Heb sed

text: 'Heb sed' -juhla toistettiin aina kolmen vuoden välein sen jälkeen, kun sitä oli kerran vietetty. Jotkut faaraot pelkäsivät, etteivät he elä kyllin vanhoiksi viettääkseen heb-sediä ja siksi he aikaistivat juhlaansa. Näihin faaraoihin kuuluivat muiden muassa Ramses II ja Hatsepsut.


title: Heb sed

text: Muinaisesta Egyptistä on löydetty satoja mainintoja Sed festivaalin vietosta. Juhlaa viettivät esim. varhaiset faraot Djoser ja Den sekä Pepi I, joka oikealla olevassa kuvassa on pukeutut Hed Sed juhlan viettoa varten.


title: Heb sed

text: Egyptiläinen tutkija Aymen Ibrahem on viimeaikaisissa tutkimukissaan tullut siihen tulokseen, että "ylimääräisten" (ennen 30. hallitusvuoden), ja ehkä joidenkin muidenkin, Heb Sed juhlien viettoon saattoi olla syynä täydellinen auringonpimennys.


title: FK Dynamo Kiova

text: FK Dynamo Kiova () on jalkapalloseura Ukrainan pääkaupungista Kiovasta. Se on yksi Ukrainan sekä entisen Neuvostoliiton menestyneimpiä palloiluorganisaatioita.


title: FK Dynamo Kiova

text: Seura perustettiin vuonna 1927 osaksi koko Neuvostoliiton laajuista "Dinamo"-urheiluyhteisöä. Myöhemmin joukkuetta rahoitti ja tuki virallisesti ensin NKVD ja myöhemmin MVD. Toisen maailmansodan aikana Dynamon pelaajat pelasivat kiistellyn niin sanotun kuolemanottelun saksalaismiehittäjistä koottua joukkuetta vastaan. 1950–1980-luvuilla joukkueen pelaajat olivat virallisesti konstaapeleita.


title: FK Dynamo Kiova

text: Neuvostoaikoina Kiovan Dynamo oli yksi maan parhaista joukkueista, ja Moskovan lukuisten huippujoukkueiden vakavin haastaja. Kiovan Dynamo toimi usein koko Ukrainan yhdistävänä voimana otteluissa Moskovan joukkueita vastaan. Ukrainan sosialistisen neuvostotasavallan johtajat epävirallisesti nimesivät Dynamon tasavallan "maajoukkueeksi", ja tukivat sitä voimakkaasti. Joukkueesta kehittyikin pikkuhiljaa täysverinen ammattilaisseura.


title: FK Dynamo Kiova

text: Joukkueen kulta-aikoina 1970-luvun puolivälistä Neuvostoliiton romahduksen vuosiin saakka joukkuetta valmensi Ukrainan jalkapalloilun suurhahmo Valeri Lobanovskyi. Lobanovskyi valmensi myös Neuvostoliiton maajoukkuetta 1980-luvun loppupuolella ja 1986 MM-kilpailuissa sekä 1988 EM-kilpailuissa, joista jälkimmäisessä joukkue sijoittui hopealle, pelaajisto koostui pääasiassa Kiovan Dynamon miehistä.


title: FK Dynamo Kiova

text: Neuvostoliiton hajottua Dynamo tuli osaksi vastaperustettua Ukrainan liigaa ("Vyštša liha") ja 1990-luvun ajan se olikin Ukrainan ehdoton ykkösjoukkue. Vuodesta 1993 Kiovan Dynamon on omistanut oligarkki, järjestäytyneen rikollisuudenkin kanssa tekemisissä oleva liikemies Ihor Surkis. Surkis yhdistetään usein entisen presidentin Leonid Kutšman lähipiiriin.


title: FK Dynamo Kiova

text: Vuonna 1995 Dynamo selviytyi Mestarien liigaan kukistettuaan karsinnoissa tanskalaisen AaB:n. Panathinaikosta vastaan pelatun ensimmäisen ottelun jälkeen espanjalainen tuomari Antonio López Nieto kertoi, että Dynamo oli yrittänyt lahjoa häntä kahdella turkilla ja rahasummalla. Joukkue suljettiin kilpailusta ja sen paikan otti Aalborg. Sittemmin Lobanovskyi palasi joukkueen peräsimeen ja johdatti sen uuteen nousuun: viiteen peräkkäiseen mestaruuteen ja Mestarien liigan välieriin. Lobanovskyi kuoli äkillisesti vuonna 2002.


title: FK Dynamo Kiova

text: 2000-luvun puolella Dynamon valtaa on kyennyt horjuttamaan myös suurilla rahoilla pelaava donetskilainen Šah’tar, maan itäosasta. Donetsk on voittanut 2000-luvulla seitsemän mestaruutta, Dynamo kuusi.


title: Pekka Töpöhäntä

text: Pekka Töpöhäntä () on ruotsalaisen Gösta Knutssonin luoma lastenkirjasarja, joka kertoo samannimisestä kissasta. Kirjasarja on julkaistu vuosina 1939–1972.


title: Pekka Töpöhäntä

text: Gösta Knutsson osti lapsena maalla ollessaan hännättömän kissanpennun yhdellä kruunulla. Vuosia myöhemmin hän kertoi radiossa tarinoita tästä kissasta ja tarinoista syntyi kirja. Ensimmäinen Pekka Töpöhäntä -kirja julkaistiin vuonna 1939 ja sen suomennos ilmestyi vuonna 1943. Kirjan henkilöhahmot ovat pääasiassa kissoja. Kirjasarjan päähenkilö on Pekka-niminen kissa. Pekka sai liikanimen ”Töpöhäntä”, koska hänen ollessaan vain muutaman päivän ikäinen pentu rotta puraisi hänen häntänsä poikki.


title: Pekka Töpöhäntä

text: Pekka on kotikissa, mutta useimmat hänen kissaystävistään ovat kujakissoja. Pekka on kotoisin maalta, mistä uppsalalainen perhe ottaa hänet lemmikikseen. Ensimmäisessä kirjassa Pekka on perheen lemmikkikissana Åsgränd-kujalla Uppsalassa. Perheessä on kaksi lasta, Olli ja Pirkko. Myöhemmin Pekka muuttaa asumaan kellariin. Pekka on hyväsydäminen ja luottavainen kissa. Ilkeä Monni-kissa ja tämän tyhmät seuraajat, Pilli ja Pulla, ovat aina kiusaamassa Pekkaa ja pyrkivät saamaan Pekan näyttämään typerältä muiden silmissä. Usein Monnin kepposet kääntyvät kuitenkin häntä itseään vastaan ja hän tulee itse nolatuksi. Pekka saa myös puolisokseen suloisen Maija Maitoparran.


title: Pekka Töpöhäntä

text: Useimpien kirjojen tarina sijoittuu Uppsalaan. Monet kissoista on nimetty seudun paikannimien mukaan. Kirjoja voidaan myös pitää avainromaaneina, sillä Knutsson kuvasi kissoissa usein oman aikansa Uppsalan henkilöitä ja tapahtumia. Knutsson opiskeli Uppsalan yliopistossa ja oli mukana Tukholman osakunnan ja Uppsalan ylioppilaskunnan toiminnassa. Monien kissojen esikuvat ovatkin hänen osakuntatovereitaan. Koska kirjojen tapahtumapaikkana on Uppsala, on kaupunkiin merkitty kävelyreittejä, jotka kuljettavat Knutssonin kissojen maille.


title: Pekka Töpöhäntä

text: Kirjoja on käännetty useille Euroopan kielille. Lastenooppera "Pekka Töpöhäntä", jonka musiikin oli säveltänyt Erland von Koch, esitettiin vuonna 1949 Tukholman kuninkaallisessa oopperassa.


title: Pekka Töpöhäntä

text: Alkuperäinen kirjasarja:


title: Pekka Töpöhäntä

text: Myöhempiä lyhennelmiä ja mukaelmia:


title: Telapaine

text: Telapaine on panssarivaunun painon ja telapinta-alan suhdetta kuvaava termi. Yksinkertaistetusti se on panssarivaunun aiheuttama paine maan pintaan neliömetriä kohti.


title: Telapaine

text: Telapaine on yksi vaunun liikkuvuutta kuvaavista termeistä. Muita ovat pituus, maavara, esteen ylityskyky ja sivukallistus. Mitä pienempi telapaine on sitä pehmeämmässä maastossa panssarivaunu voi edetä uppoamatta ja kiinnijäämättä. Kevyissä kuljetus- ja rynnäkkövaunuissa telapaine pyritään saamaan mahdollisimman lähelle ihmisen maan pintaan aiheuttamaa painetta. Tällöin vaunu voi telapaineen puolesta liikkua siellä, missä sen miehistökin. Kuitenkin jo vaunun kääntäminen esimerkiksi suolla saattaa aiheuttaa telapaineen nousun jossakin telan osassa ja vaunun uppoamisen pehmeään suoperään. Nyrkkisääntönä onkin, että jos suolla kasvaa puita, siellä voi vaunukin liikkua.


title: Telapaine

text: Telapaineella on merkitystä myös esimerkiksi telamiinaan ajettaessa. Tavallisin sytytin miinoissa on painosytytin, johon pitää kohdistua tietty paine ennen kuin sytytin toimii. Jos vaunun pintapaine on tarpeeksi pieni sytytin ei toimi ja vaunu ei tuhoudu miinoitteeseen ajaessaan.


title: Veemax

text: Veemax oli suomalainen kilpa-auto, joita valmistettiin 1960-luvulta vuoteen 1978. Entinen kilpa-autoilija Max Johanson suunnitteli ja rakensi useita nimeään kantavia Veemax-malleja Formula Vee ja Super Vee -luokkiin. Autoilla voitettiin mm. Super Vee -luokan Euroopan-mestaruus vuonna 1976 (Mika Arpiainen). Veemax-autoja ajoivat mm. Keijo Rosberg, Juha Varjosaari, Henri Toivonen, Mikko Kozarowitzky, Jorma Airaksinen, Leo Kinnunen, Tibor Meray ja Lasse Sirviö. Autoja valmistettiin yhteensä noin 100 kappaletta. Veemax-autoilla kilpaillaan edelleen menestyksekkäästi Historic-sarjoissa ympäri eurooppaa.


title: Warren Worthington III

text: Warren Worthington III (aiemmin Arkkienkeli ja Enkeli) on Marvelin sarjakuvahahmo, joka seikkailee Ryhmä-X:n joukoissa.


title: Warren Worthington III

text: Warren Worthington III kävi murrosikäisenä yksityiskoulua, kun hänen selästään alkoi kasvaa siivet. Parissa kuukaudessa siivet kasvoivat täyteen mittaansa, mutta Warren piti ne salassa sitomalla ne tiukasti selkäänsä vasten ja kätkemällä vaatteidensa alle.


title: Warren Worthington III

text: Aluksi hän luuli olevansa vain jokin luonnonoikku, mutta oppi sittemmin lentämään siivillään, mistä nauttikin suuresti. Yhtenä yönä koulun asuinsiipeen syttyi tulipalo ja Warren päätti käyttää voimiaan pelastaakseen koulutoverinsa. Hän pani päälleen pitkän valkoisen pyjaman ja päähänsä peruukin ja esiintyi pelastavana "enkelinä".


title: Warren Worthington III

text: Pian tuon jälkeen Warren aloitti toimintansa New Yorkissa Koston Enkelinä, joka taisteli rikollisuutta vastaan. X-miehet ottivat häneen yhteyttä ja kertoivat hänen olevan mutantti. Warren päätikin liittyä Ryhmä-X:ään.


title: Warren Worthington III

text: Myöhemmin Professori X kertoi uusia mutantteja Ryhmä-X:ään ja Enkeli lähti ryhmästä. Hän peri valtaisan summan vanhemmiltaan kun nämä kuolivat ja sijoitti osan perinnöstään Champions nimisen sankariryhmän toiminnon rahoittamiseen.


title: Warren Worthington III

text: Hän myös ilmoitti julkisesti olevasta Enkeli, joskin piti Xavierin koulun ja Ryhmä-X:n salassa. Kun Championit hajosivat, alkoi Warren lämmitellä uudelleen romanssia entisen tyttöystävänsä Candy Southernin kanssa.


title: Warren Worthington III

text: Myöhemmin Enkeli liittyi Puolustajiin ja pysyi heidän joukossaan vielä senkin jälkeen kun Peto uudisti ryhmän. Puolustajat käyttivät tukikohtanaan Enkelin ja Candyn ylellistä asumusta Kalliovuorilla.


title: Warren Worthington III

text: Puolustajia menehtyi suuri joukko taistelussa äärimmäisen vaarallista vihollista vastaan ja ryhmä hajosi. Enkeli ja neljä muuta alkuperäisen Ryhmä-X:n jäsentä perustivat Tekijä-X:n, jonka tehtävänä oli auttaa mutantteja ja antaa samalla kuva että he todellisuudessa metsästivät mutantteja.


title: Warren Worthington III

text: Warrenin koulutoveri, Cameron Hodge, oli Tekijä-X:n manageri. Mutta sitten paljastui että Hodge todellisuudessa johti mutanttienvastaista The Rightiä ja käytti Tekijä-X:ääkin hyväkseen kääntääkseen yleisen mielipiteen mutantteja vastaan.


title: Warren Worthington III

text: Kun Marauderit hyökkäsivät Morlokkien kimppuun, Ruho-niminen Marauder vangitsi Warrenin ja yhdessä toisen Marauderin, Harpuunan, kanssa kidutti häntä. Thor pelasti Enkelin, mutta tämän siivet olivat pahasti vahingoittuneet. Kirurgit joutuivat amputoimaan Warrenin siivet. Warren joutui masennuksen valtaan ja teki itsemurhan.


title: Warren Worthington III

text: Jälkikäteen paljastui että Cameron Hodge oli päättänyt siipien amputoinnista ja suunnitellut jopa Warrenin kuolemankin. Mutta Tuho-niminen mutantti olikin siirtänyt Warrenin viime hetkellä turvaan ja tämä olikin jäänyt eloon. Tuho kasvatti Enkelille uudet siivet ja teki tästä yhden Ratsumiehistään.


title: Warren Worthington III

text: Kuolema-nimisenä Enkeli kohtasi Tekijä-X:n ja taisteli heitä vastaan, mutta kääntyi sitten Tuhoa vastaan. Herken aikaa Warren seikkaili yksinään ja kosti Cameron Hodgelle. Infernon alkaessa hän palasi Tekijä-X:ään ja sai uuden nimen Arkkienkeli.


title: Warren Worthington III

text: Warren on mutantti ja voi lentää siivillään. Nykyään hän kykynee jopa rikkomaan äänen nopeuden. Lisäksi, nykyään Warren voi käyttää siipiään aseena kahdellakin tavalla. Hän voi lyödä niillä kuin valtaisalla teräaseella tai ampua sulkiaan kuin veitsiä. Sulissa on kemikaalia, joka, verisuoneen päästessään, lamaannuttaa hetkeksi uhrin hermonpäät.


title: Nubia

text: Nubia on Ylä-Egyptin eteläpuolella sijaitseva alue. Nubia ulottuu pohjois–eteläsuunnassa Niilin ensimmäisestä kataraktista Assuanin kaupungin kohdalla Sudanin pääkaupunkiin Khartumiin ja itä–länsisuunnassa Punaiseltamereltä Libyan aavikkoon. Nubia jaetaan Ylä-Nubiaan ja Ala-Nubiaan, joiden raja on Niilin ensimmäisen ja toisen kataraktin välissä.


title: Nubia

text: Nubiassa sijaitsi kuningaskuntia jo hyvin varhain. Alue oli usein egyptiläisten vallan alla, mutta 700-luvulla eaa. Nubia perusti Egyptiin sadaksi vuodeksi nubialaisdynastian.


title: Nubia

text: Nimi "Nubia" otettiin käyttöön vasta roomalaisten aikana. Nimen alkuperä on epävarma. Jotkut yhdistävät sen muinaisegyptiläiseen sanaan "nwb", 'kulta'. Joidenkin mukaan nimi tulee nimestä Noubades, jota kreikkalaiset käyttivät Pohjois-Nubiaan muuttaneista ihmisistä. Muinaiset egyptiläiset kutsuivat Ylä-Nubiaa Kušiksi ja kreikkalaiset Etiopiaksi. Ala-Nubiaa kutsuttiin Wawatiksi.


title: Nubia

text: Tietoa muinaisesta Nubiasta on saatu etupäässä arkeologisista kaivauksista sekä nubialaisten monumenttien ja kalliotaiteen tutkimuksista. Tietoa on saatu myös aikalaiskansojen, kuten egyptiläisten, roomalaisten ja kreikkalaisten, kirjoituksista sekä Egyptin nubialaisfaaraoiden teksteistä. Nubialaiset kehittivät oman kirjaimistonsa noin vuonna 200 eaa., mutta meroën kieltä ei vielä osata täysin tulkita.


title: Nubia

text: Ihmisiä alkoi muuttaa nykyisen Saharan aavikon alueelta Nubiaan kohti Niiliä noin vuonna 5000 eaa. He olivat alun perin paimentolaisia ja metsästäjiä mutta siirtyivät kalastajiksi ja maanviljelijöiksi. Ajan kuluessa Nubiaan muutti afrikkalaista väestöä myös etelästä.


title: Nubia

text: Nubiasta löydettiin rikkaat kultaesiintymät. Siitä tuli myös tärkeä kauppareitti, jonka kautta Saharan eteläpuolisesta Afrikasta vietiin hajusteita, norsunluuta ja eebenpuuta Egyptiin ja Välimeren maihin.


title: Nubia

text: Ala-Nubiassa syntyi yksi historian varhaisimmista valtioista, jonka Egyptin ensimmäinen dynastia kukisti noin vuonna 2950 eaa. Tätä nubialaista kulttuuria kutsutaan arkeologiassa A-ryhmäkulttuuriksi. Seuraavien 500 vuoden ajalta ei ole löydetty arkeologisia jäänteitä alanubialaisista.


title: Nubia

text: Egyptin faarao Sneferu hyökkäsi Nubiaan noin vuonna 2575 eaa. ja perusti egyptiläisen etuvartioaseman Buheniin. Niilin länsipuolelle avattiin gneissilouhoksia. Kuudennen dynastian aikana Assuanin egyptiläiset maaherrat alkoivat käydä kauppaa Nubian kanssa ja tekivät sinne joskus hyökkäyksiä. Maaherroista tunnetuin oli Harkhuf, joka tunkeutui kauas toisen kataraktin tuolle puolen maahan, jonka nimeksi hän antoi Yam. Sieltä hän vangitsi pygmin, jonka hän toi faarao Pepi II:lle. Harkhufin kauden lopulla Nubian päälliköt olivat liittoutuneet ja vaaransivat Assuanin retkikunnat. Uusi väestö kansoitti Ala-Nubian, ja Kerma-kulttuuri asutti Ylä-Nubian. Egyptin ensimmäisen välikauden aikana moni nubialainen palveli Egyptissä palkkasoturina.


title: Nubia

text: Egyptin 12. dynastian faarao Senusret I valloitti Nubian noin vuonna 1915 eaa. ja nimesi toisen kataraktin eteläpuolisen alueen Kušiksi. Senusret III yritti valloittaa Sain saaren noin 1826 eaa. mutta epäonnistui ja perusti linnakkeen Semnaan. Hän kielsi kušilaisia menemästä linnakkeen pohjoispuolelle paitsi käydessään kauppaa Ikenissä (Mirgissassa).


title: Nubia

text: Kun egyptiläisten kontrolli heikkeni, Kuš valloitti Buhenin ja eteni vuoteen 1650 eaa. mennessä Assuaniin asti. Samoihin aikoihin kun hyksot valloittivat Egyptin, kušilaiset hyökkäsivät Ylä-Egyptiin ja veivät mukanaan pääkaupunkiinsa Kermaan monia egyptiläisten monumentteja. Kušilaisten prinssien ja hyksojen välillä oli yhteyksiä, sillä Kerman haudoista on löydetty hyksojen sinettejä. Kun thebalaisen 17. dynastian faarao Kamose hyökkäsi hyksojen kimppuun, hyksojen hallitsija Apopis I yritti liittoutua kušilaisten kanssa. Suunnitelma ei kuitenkaan toteutunut, sillä egyptiläiset vangitsivat viestinviejän.


title: Nubia

text:
Kun thebalaiset alkoivat ajaa hyksoja pois Egyptistä, he hyökkäsivät myös Nubiaan faarao Ahmosen aikana. Amenhotep I (1514–1493 eaa.) valloitti Kerman ja hävitti Kušin kuningaskunnan, jolloin Nubiasta tuli Egyptin siirtomaa ja Kušin varakuninkaasta sen johtava upseeri. Thutmosis I laajensi Egyptin valtaa Kanisa-Kurgisiin neljännen kataraktin yläpuolelle. Egyptiläiset toivat Nubiasta etupäässä kultaa. Nubian niin sanottu C-ryhmäkulttuuri sulautui asteittain egyptiläisiin, kunnes se oli kokonaan kadonnut 18. dynastian keskivaiheilla. Ramses II rakennutti 1200-luvulla eaa. Nubiaan useita temppeleitä. Kuivuus johti Ala-Nubian väestön vähenemiseen 19. ja 20. dynastian aikana. Myöhäisen 20. dynastian sisällissodissa Kušin varakuningas oli tärkeässä roolissa. Kun Herihor otti Ylä-Egyptin hallintaansa, Nubia irrottautui Egyptistä ja kävi pitkän sodan Thebaa vastaan.
Kušissa nousi uusi kuningaskunta noin vuonna 800 eaa. ja sen hallitsija Kashta valloitti Ylä-Egyptin. Piye hyökkäsi Ala-Egyptiin vuonna 730 eaa. Kušilaiset palvoivat Amonia ja pitivät libyanisoituneita alaegyptiläisiä kulttuurisesti rappeutuneina mutta tunsivat sukulaisuutta thebalaisiin, jotka myös palvoivat Amonia. Kušilaishallitsija Sabako valloitti koko Egyptin noin vuonna 715 eaa. ja perusti Memfisiin Egyptin 25. dynastian, jota kutsutaan nubialaisdynastiaksi. Vuonna 701 Sabako tuki heprealaiskuningas Hiskian kapinaa Assyriaa vastaan. Assyrialaiset valloittivat Egyptin vuonna 671 eaa. ja karkottivat prinssi Taharqan Memfiistä. Taharqa valloitti maan takaisin, mutta vuonna 663 assyrialaiskuningas Assurbanipal löi hänet ja hänen seuraajansa Tanutamunin sekä ryösti Theban.


title: Nubia

text: Egyptiläiset ryöstivät Kušin pääkaupungin Napatan vuonna 592 eaa. Kušin pääkaupunki siirrettiin Meroëen, missä Kušin kuningaskunta oli olemassa vielä 900 vuotta.


title: Nubia

text: Kun Nubia oli erotettu Egyptistä, sen kulttuuri afrikkalaistui. Kuningatar Amanishakhete ja hänen seuraajansa ajanlaskun ajan tienoilla hidastivat egyptiläisen kulttuurin katoamista mutta vain väliaikaisesti. Vuonna 23 eaa. Gaius Petroniuksen johtama roomalainen armeija hävitti Napatan.


title: Nubia

text: 200-luvulla jaa. itäisen aavikon blemmyit olivat tuhonneet Ala-Nubian meroiittisen kulttuurin, ja Meroën tuhosi aksumilainen retkikunta vuosien 320–350 välillä. Meroën kulttuuria seurasi nobatialainen kulttuuri. Noin vuonna 540 nobatialaiset kääntyivät kristinuskoon ja pian sen jälkeen heidän kuninkaansa Silko löi blemmyit ja Ylä-Nobatian kansat. Sen jälkeen Nobatian pääkaupunki siirrettiin ilmeisesti Farasiin, kunnes se yhdistyi 500-luvulla Mukurran kanssa Dongolan kuningaskunnaksi. Dongolan eteläpuolella oli Alwan kuningaskunta, joka kristillistyi vuonna 580. Muslimiarmeija valloitti Dongolan vuonna 652 ja määräsi kuningaskunnan maksamaan veroa Egyptille. Dongola pysyi kristittynä 1300-luvulle asti, kunnes mamelukkien armeija valloitti sen. Alwan pääkaupunki Soba kesti 1500-luvulle, kunnes sen valloitti Sennarin Funj-dynastia.


title: Lido

text: Lido on Venetsian edustalla sijaitseva kapea hiekkasärkkä Italian rannikolla. Noin 12 kilometriä pitkä maakaistale on osa Venetsian laguunin Adrianmerestä erottavaa saarijonoa.


title: Lido

text: Lidon saarella asuu noin 20 000 ympärivuotista asukasta. Kesällä alueelle tulvii koti- ja ulkomaisia turisteja. Lidossa järjestetään vuosittain syksyllä perinteiset Venetsian elokuvajuhlat.


title: Lido

text: Neljännen ristiretken alussa siihen aikaan asumaton Lidon hiekkasärkkä toimi vuonna 1202 yli 10 000 ristiretkeläisen sotilasleirinä, jotka venetsialaiset myöhemmin saartoivat kun näillä ei ollut varaa maksaa tilaamiaan kuljetuspalveluja ja muonaa.


title: Vihivaunu

text: Vihivaunu ("eng lyh. AGV") on automaattitrukki, joka siirtää ennalta määrättyjä reittejä pitkin tavaraa paikasta toiseen varastoissa, teollisuuslaitoksissa, painotaloissa tms. paikoissa, jotka on muutenkin pitkälti automatisoitu. Esimerkiksi painotaloissa vihivaunuja käytetään raskaiden paperirullien siirrossa varastosta painokoneelle tai välivarastoihin. Raakapaperivarastojen automatisointi voidaan toteuttaa kustannustehokkaalla tavalla käyttäen vihivaunuja. Terästeollisuudessa vihivaunuilla siirretään jopa 30 tonnin painoisia nauhavalssattuja keloja. Vaunut toimivat usein osana laajempaa automatisoitua materiaalinsiirtoketjua, johon kuuluu myös esimerkiksi automaattiohjattuja siltanostureita.


title: Vihivaunu

text: Vaunu lähtee liikkeelle saatuaan tehtävän ohjausjärjestelmältä. Tehtävän tiedot, kuten haku- ja jättöosoitteet, välitetään vihivaunulle radiosignaalin välityksellä. Tavallisille vihivaunuille on opetettu reitit, joita ne kulkevat. Käytännössä yhtä vaunua voi käyttää silloin enintään muutamalla "linjalla". Kehittyneemmissä järjestelmissä vaunu tunnistaa paikkansa radiolähettimien tai heijastimien avulla. Edellisen työvaiheen päätyttyä vaunu voi saada kutsun seuraavaan kohteeseen ilman, että sen pitää palata takaisin alkupaikkaan.


title: Vihivaunu

text: Vihivaunu menee akkujen jännitteen laskettua tarpeeksi alas latausasemaan ja lataa akkunsa automaattisesti.


title: Vihivaunu

text: Turvallisuussyistä vihivaunut kulkevat aina pitkin ennalta merkittyjä reittejä. Yleensä vaunu antaa liikkuessaan pientä äänimerkkiä, ja on varustettu huomiovilkulla. Näin samassa tilassa työskentelevät ihmiset havaitsevat vaunun paremmin.


title: Vihivaunu

text: Kaikissa vihivaunuissa on tunnistimet tai tutkalaitteet, eli ne pysähtyvät, jos tiellä on mikä tahansa odottamaton este. Laitteen ohjelmoinnista ja ympärillä olevasta tilasta riippuu, voiko se automaattisesti muuttaa reittiään siten, että se ohittaa esteet, vai jääkö se odottamaan kunnes pääsee taas jatkamaan matkaa. Törmäysten välttämiseksi turvalaitteita on useita ja tutkat on varmistettu puskurimaisella tunnistimella, jossa on mekaaninen kytkin vihivaunun pysäyttämiseksi.


title: Portti (sarjakuvahahmo)

text: Portti (englanniksi "Gateway") on Marvelin sarjakuvissa esiintyvä hahmo.


title: Portti (sarjakuvahahmo)

text: Portilla on ihmeellinen kyky luoda yliluonnollisia "portteja" kahden paikan välille, jotka voivat olla hyvinkin etäällä toisistaan. Näistä porteista kulkemalla pääsee hetkessä paikasta toiseen. Ei ole tiedossa, ovatko Portin voimat maagista perua vai onko hän ehkä mutantti. Hänen voimiensa raja ei ole myöskään tiedossa, mutta ilmeisesti se kattaa vain maapallon, ei avaruutta tai toisia ulottuvuuksia.


title: Portti (sarjakuvahahmo)

text:
Pituus: 150 cm
Paino: 32,5 kg


title: Portti (sarjakuvahahmo)

text: Portin elämän alukaiheet ovat hämärän peitossa, eikä myöskään ole mitään tietoa siitä, kuinka hän joutui tekemisiin Raatelijoina tunnetua roskasakin kanssa. Raatelijat pakottivat hänet käyttämään voimiaan cyborgiroistojen siirtämiseen uhkaamalla tuhota hänen heimonsa pyhän paikan, minkä seurauksena Portin heimon esi-isien henget olisivat joutuneet (aboriginaalien uskomuksen mukaan) demonien orjiksi. Portti on hyvinkin saattanut saada kutsunimensä juuri Raatelijoilta, hänen oikeaa nimeänsä ei tiedä kukaan muu kuin hän itse.


title: Portti (sarjakuvahahmo)

text: Ryhmä-X löysi Raatelijoiden tukikohdan ja voittivat nämä taistelussa. Muutama Raatelija pääsi pakoon, ja heistä Kallo-niminen lupasi vapauttaa Portin kaikista tämän valoista ja lupauksista, mikäli tämä vain siirtäisi heidät turvaan. Portti suostui, ja kolme Raatelijaa pääsi pakoon.


title: Portti (sarjakuvahahmo)

text: Wolverine olisi halunnut tappelun päätteeksi listiä Portinkin, mutta Storm havaitsi, ettei tämä ollut Raatelija ja pysäytti Wolverinen. X-miehet asettuivat asumaan Raatelijoilta valtaamaansa kaupunkiin ja tekivät siitä uuden tukikohtansa. Portti tarjoutui käyttämään voimiaan Ryhmä-X:n palveluksessa ja siirtää ryhmän paikasta toiseen Tajunnan antamien telepaattisten ohjeiden perusteella.


title: Portti (sarjakuvahahmo)

text: Portista on siten tullut arvoituksellinen Ryhmä-X:n epävirallinen jäsen. Hän ei tiettävästi koskaan puhu, vaan istuu kaiket päivät mietiskellen kalliollaan.


title: Murano

text: Murano on Venetsiassa, Italiassa, sijaitseva saari. Saari on kuuluisa Muranon lasista ja sen ympärille muodostuneesta vuosisatoja vanhasta lasiteollisuudesta. Saarelle on hyvät yhteydet Piazza San Marcolta, josta saarelle kulkee vaporettoja (vesibusseja) ja vesitakseja. Saarella on myös 1100-luvulta lähtien ollut tuomiokirkko.


title: Murano

text: Lasia on valmistettu Venetsiassa 900-luvulta lähtien. Avouunit olivat kuitenkin suuri tulipaloriski, joten lasitehtaat siirrettiin 1200-luvun lopulla dogen määräyksestä Muranon saarelle, jonne kerääntyneet lasinpuhaltajat varjelivat tarkoin ammattisalaisuuksiaan.


title: Portti (lehti)

text: Portti on 1982 aloittanut science fictionia ja fantasiaa käsittelevä erikoislehti, jossa julkaistaan artikkeleita, kirja-arvosteluja elokuva-arvosteluja ja novelleja. Lehteä julkaisee Tampereen Science Fiction Seura ry. Lehden vastaava toimittaja on Raimo Nikkonen. Lehti ilmestyy neljä kertaa vuodessa. Lehti järjestää myös vuosittain novellikilpailun, johon saapuu vuosittain satoja novelleja. Kilpailun pääpalkinto on 2 000 euroa.


title: Portti (lehti)

text: Lisätietoja-kohdassa mainittu mahdollinen uudelleenjulkaisu kirjassa tai laajennus romaaniksi.


title: Kemora

text: Kemora on Vetelin kunnassa Keski-Pohjanmaalla sijaitseva moottorirata.


title: Kemora

text: Rata valmistui 1983 ja sitä jatkettiin 1987. Nykyisellä Radalla on pituutta 2 723 metriä. Radalla on katsomot 4 000 katsojalle ja varikkopilttuut. Radan yhteydessä on grilli-kahvio ja kartingrata. Talvisin rata-alueella on kelkkacrossrata.


title: Kemora

text: Rata-SM-sarja on vieraillut radalla vuosittain. Muita vakiotapahtumia on vuosittain ajettava Historic-autojen kilpailu, Road Racingin SM-sarjan ja jokkisautojen Vetelin Urheiluautoilijoiden järjestämä Asfalttikunkku. Lisäksi radalla on vilkasta harrastetoimintaa.


title: Kemora

text: Kemoralla toimii myös moottoripyöräkerho MP Prätkähys ry.


title: Kemora

text: Johan Rajamäki ajoi 5.8.2009 Kemoran uuden epävirallisen rataennätyksen 1.03.22


title: Flavio Briatore

text: Flavio Briatore (s. 12. huhtikuuta 1950 Verzuolo, Italia) on entinen Formula 1 -tallipäällikkö, joka työskenteli urallaan Benettonilla ja Renault’lla. Hän toimi myös monien kuljettajien managerina. Briatoren ura sarjassa oli päättymässä näyttävästi, kun FIA tuomitsi hänet toimitsijakieltoon kaikissa alaisissaan sarjoissa 2009, mutta myöhemmin oikeus kumosi päätöksen. FIA teki kuitenkin valituksen päätöksestä ja jutun käsittely on kesken. Kiista päättyi sopuun, jonka mukaan Briatore voi palata Formula 1 -sarjaan vuoden 2013 alusta.


title: Flavio Briatore

text: Ennen uraansa Formula 1 -sarjassa Briatore työskenteli hiihdonopettajana, vakuutusasiamiehenä ja kiinteistönvälittäjänä. Työskennellessään Milanossa osakkeiden parissa hän tutustui Luciano Benettoniin.


title: Flavio Briatore

text: Benetton avasi ensimmäiset myymälänsä Yhdysvalloissa vuonna 1979, ja Briatoresta tuli Benetton-ryhmän Yhdysvaltain edustaja. Lukuisten onnistuneiden kauppojen ansiosta Briatore oli vuonna 1988 varsin varakas.


title: Flavio Briatore

text: Kun Benetton osti Tolemanin Formula 1 -tallin, Briatore kutsuttiin sen kaupalliseksi johtajaksi. Hänen oppinsa olivat yksinkertaiset: osta alan parhaat ammattilaiset. Hän palkkasi John Barnardin McLarenilta uudistamaan tallin rakenteen ja hankki kuljettajaksi lupaavan tulokkaan Michael Schumacherin. Schumacher voitti Benettonilla maailmanmestaruuden kausina 1994 ja 1995.


title: Flavio Briatore

text: Kaudella 1994 Benettonin epäiltiin hyötyneen laittomista ohjelmistoista. Epäilysten vuoksi FIA tutki Benettonin autot. Tutkimusten tuloksena autoista löydettiin laittomia ohjelmistoja, mutta niiden käyttöä ei pystytty todistamaan. Tämän lisäksi Briatore herätti huomiota sanomalla suoraan, ettei ole kiinnostunut kilvanajosta vaan rahasta.


title: Flavio Briatore

text:
Saadakseen käyttöönsä Renault'n moottorit Briatore osti loppuvuodesta 1994 Ligier-tallin, mutta ajautui sen vuoksi
törmäyskurssille kansainvälisen autourheiluliiton FIA:n kanssa. FIA:n painostuksesta hän myi Ligierin Tom Walkinshawlle. Benetton otti Renault'n moottorit käyttöön kaudeksi 1995. Maailmanmestari Michael Schumacher siirtyi kaudeksi 1996 Ferrarille, ja joukko tallin huippuinsinöörejä lähti hänen mukanaan.


title: Flavio Briatore

text: Benetton antoi Briatorelle potkut 1997 ja palkkasi tilalle englantilaisen David Richardsin. Kolmen vuoden kuluttua Benetton myi tallinsa Renault'lle, joka kutsui Briatoren takaisin johtoon 2001. Hän hankki talliin manageroimansa Fernando Alonson, joka voitti kaksi maailmanmestaruutta tallille.


title: Flavio Briatore

text: Briatore erosi 16. syyskuuta 2009 Renault'n tallipäällikön tehtävästä, koska hän oli vuoden 2008 Singaporen GP:ssä pyytänyt yhdessä Pat Symondsin kanssa Nelson Piquet'a kolaroimaan tahallaan, jotta tallin ykköskuskin Fernando Alonson mahdollisuudet kisassa paranisivat turva-auton tultua radalle. Alonso voitti lopulta kilpailun. Rangaistukseksi FIA tuomitsi 21. syyskuuta 2009 Briatoren elinikäiseen toimitsijakieltoon kaikkiin FIA:n alaisiin moottoriurheilusarjoihin. Hän ei myöskään enää voi toimia tallipäällikkönä tai kuljettajien managerina, sillä kuljettaja ei saa superlisenssiä, jos hänellä on Briatoren kanssa managerisopimus. Tuomio kumottiin ranskalaisessa tuomioistuimessa 5. tammikuuta 2010 sekä oikeus määräsi FIA:n maksamaan 15 000 euron vahingonkorvaukset Briatorelle. FIA kuitenkin valitti päätöksestä ja näin ollen tomitsijakielto on voimassa toistaiseksi. Myöhemmin vuonna 2010 uutisoitiin Briatoren ja FIA:n päässen sopuun, jonka mukaan Briatore voi palata F1 -sarjaan kauden alusta.


title: Flavio Briatore

text: Briatorella on F1:n lisäksi ollut muutakin liiketoimintaa. Hän omistaa Billionaire-yökerhon ja proteeseja valmistavan yrityksen Italiassa. Hän vuokraa luksusjahtiaan asiakkaiden käyttöön, ja Keniassa hänellä on "Lion in the Sun" -luksushuvila, jonne hänellä on ollut tapana viedä F1-tallinsa kuljettajat luomaan yhteishenkeä ennen kauden alkua. Briatore palkkasi italialaisen huippumuotisuunnittelijan Angelo Galasson tekemään miehille suunnatun vaatemalliston "Billoinaire Couture", johon kuuluu muun muassa pukuja, kenkiä, koruja ja paitoja. Loppuvuodesta 2007 Briatoresta tuli jalkapalloseura Queens Park Rangers FCin osaomistaja. Vuonna 2010 intialaisen miljardööri Lakshmi Mittalin perhe kasvatti omistustaan Queens Park Rangers FC:ssä ja tämän myötä Briatore joutui luopumaan seuran puheenjohtajuudesta vaikka jatkaakin osakkeenomistajan.


title: Flavio Briatore

text: Briatore on sanonut, ettei häntä kiinnosta kilvan ajaminen vaan raha. Aloittaessaan uransa Benettonin tallipäällikkönä hänellä ei ollut yhtään kokemusta tallin johtamisesta missään autourheilusarjassa. Hänen lähestymistapansa lajiin oli puhtaasti bisneskeskeinen: "Lähestymistapani oli johtaa tallia samalla tavalla kuin johtaisin mitä tahansa muutakin yritystä. Se ei ollut tunteellista koska se ei ollut intohimoni".


title: Flavio Briatore

text: Williamsin tallipäällikkö Sir Frank Williams on kuvaillut Briatorea sanoin: "Hän ei ole kilpa-ajaja, mutta hän tekee oikeita päätöksiä".


title: Flavio Briatore

text: Briatorella on tytär Leni (s. toukokuussa 2004) entisen naisystävänsä, huippumalli Heidi Klumin kanssa. Pariskunta erosi jo ennen Lenin syntymää.


title: Flavio Briatore

text: Vuonna 2006 Briatore kertoi, että häneltä leikattiin syöpäkasvain munuaisista. Pahanlaatuinen kasvain oli huomattu rutiinitarkastuksessa saman vuoden alussa. "Toisinaan tunnemme olevamme kuolemattomia, mutta sen sijaan meidän pitäisi kiittää Jumalaa joka aamu", totesi Briatore kerrottuaan leikkauksestaan. Hän kertoi elämänarvojensa menneen uusiksi syövän aiheuttaman järkytyksen vuoksi.


title: Flavio Briatore

text: Briatoren väitetään olleen yhteyksissä Catalinan mafian kanssa 1970-luvulla jolloin hän huijasi rikkaita alamaailman ylläpitämille kasinoille Ranskan Rivieralla. Hän huijasi pelipöytään myös entisen työnantajansa Attilio Dutto, jonka kanssa työskenteli maalifirmassa. Kostoa hautonut Dutto surmattiin autopommilla, jonka takana epäillään olleen mafian. Briatore jatkoi kasinohuijauksia myös Milanossa 1980-luvulla, kunnes poliisi paljasti hänet. Briatore tuomittiin vankeuteen kasinohuijauksista, mutta hän pakeni tuomiota Neitsytsaarille. Vuonna 1990 Briatoren kanssa ystävystynyt pääministeri Bettino Crax armahti Briatoren.


title: Havok

text: Havok eli Alexander Summers on Marvelin sarjakuvahahmo, joka seikkailee Ryhmä-X:n joukoissa.


title: Havok

text: Voimat: Havokilla on mutanttikyky imeä kosmista energiaa kehoonsa ja vapauttaa sitä voima-aaltona. Nämä aallot etenevät hänen kehostaan kaikkiin suuntiin, jollei hän tietoisesti suuntaa energiaa esimerkiksi käsiensä kautta. Näiden shokkiaaltojen teho vastaa vähimmillään muutamaa ja enimmillään sataa TNT-kiloa ja voi tuhota kokonaisen korttelin.


title: Havok

text: Alexander Summers oli nuorempi ilmavoimien majurin ja hänen vaimonsa kahdesta pojasta. Ollessaan vielä lapsi, matkusti Alexander äitinsä ja veljensä kanssa isänsä ohjaamassa lentokoneessa, jonka muukalaisrotu Shi´arin partioalus ampui alas. Ennen koneen tuhoa Scott (Kyklooppi) ja Alexander työnnettiin ulos koneesta laskuvarjon varassa. Pojat joutuivat sairaalaan.


title: Havok

text: Alexander pääsi sairaalasta parin viikon päästä ja hänet sijoitettiin omahalaiseen orpokotiin Nebraskassa. Alexander pääsi pian ottolapseksi perheeseen. Lopetettuaan opintonsa Alexander tuli myös ensi kertaa tietoiseksi omista voimistaan.


title: Havok

text: Alkeologian professori nimeltään Ahmed Abdol, mutantti hänkin, vangitsi Alexanderin ja vei hänet laboratorioonsa Egyptiin, missä hän yritti tukkia kosmisen säteilyn pääsyn Alexanderin kehoon, jotta hänen oma voimansa pääsisi toimimaan kunnolla. Abdol muuttui 10 metriä korkeaksi valtaisan voimakkaaksi Eläväksi Monoliitiksi.


title: Havok

text: Taistelussa Ryhmä-X:ää vastaan Monoliitti kohtasi tappionsa Alexanderin piilevien mutanttivoimien tullessa esiin hänen vankeutensa ahdistuksesta. Kykenemättömänä hallitsemaan ruumiistaan lähteviä kosmisia aaltoja Alexander pakeni Egyptin aavikolle Ryhmä-X:n palatessa Yhdysvaltoihin.


title: Havok

text: Siellä hänet vangitsi mutantteja metsästävä Vahti, joka toimitti hänet Larry Traskin, Vahtien keksijän pojan, luokse. Trask antoi Summersille puvun, jonka kuvio esitti kosmisia aaltoja ja nimesi hänet Havokiksi. Ryhmä-X vapautti tuolloin Havokin, joka liittyi hetkeksi ryhmään, mutta eli sittemmin rauhassa vaimonsa Lorna Danen (Polaris) kanssa. Myöhemmin hän kuitenkin liittyi uudestaan Ryhmä-X:ään.


title: Keimolan moottorirata

text: Keimolan moottorirata oli Vantaan Keimolassa sijainnut moottorirata ja -stadion. Radan perusti kilpa-autolegenda Curt Lincoln vuonna 1965 ja se avattiin 12. kesäkuuta 1966. Radan pituus oli noin 3,3 kilometriä ja pelkkä pääsuora oli kilometrin mittainen. Radan leveys oli vaihdellen 9–15 metriä. Keimolassa järjestettiin usein F2-kilpailuja. Keimolassa on ajanut monia F1-legendoja, kuten Jim Clark, Graham Hill, Jack Brabham, Jochen Rindt ja Denny Hulme. Radalla aloittelivat uraansa myös myöhemmät suomalaiset F1-kuljettajat Keke Rosberg, Jyrki Järvilehto, Mika Häkkinen ja Mika Salo, kolme viimeksi mainittua mikroautoilla, Rosberg myös suuremmilla ajokeilla.


title: Keimolan moottorirata

text: Keimolan moottoriradan omisti aluksi Curt Lincolnin oma yhtiö. Vuonna 1968 sen osti Wihuri-yhtymä, jonka toimitusjohtaja Antti Aarnio-Wihuri oli innokas autourheilun harrastaja. Wihuri perusti radan toiminnan pyörittämistä varten tytäryhtiön, jonka toimitusjohtajana oli Wihuri-yhtymän Volkswagen-osaston markkinointipäällikkö Lasse Laakso. Jouduttuaan talousvaikeuksiin Wihuri myi radan vuonna 1982 Sanoma Oy:lle, jonka omistuksessa rata oli 2010-luvulle asti. Rata joutui vaikeuksiin 1970-luvulla ympäristökriisin, rata-autoilun saaman vähäisen arvostuksen, lähistön asukkaiden valitusten sekä kunnostamattomuuden vuoksi. Keimolan moottoristadion suljettiin lopulta syksyllä 1978. Rata hylättiin ja se sai rapistua sekä hautautua metsän sisään. 1980-luvun lopulla se tuhottiin ajokelvottomaksi.


title: Keimolan moottorirata

text: Radan paikalle alettiin rakentaa vuonna 2015 Keimolanmäen asuntoaluetta. Asuinalueen kadut tulevat noudattamaan moottoriradan ratalinjauksia. Edelleen pystyssä oleva radan valvontatorni sisällytetään osaksi asuinalueelle rakennettavaa aukiota. Torni sisältyy vuoden 2002 Vantaan kaupunginmuseon laatimaan suojeltavien kohteiden luetteloon. Muut ratarakennelmat ovat purettu jo kauan sitten.


title: Keimolan moottorirata

text: Ratkaiseva tekijä Keimolan moottoriradan perustamiseen oli suomalaisten tuolloin suuri kiinnostus autourheilua kohtaan. Helsingissä Eläintarhanajoja ei vuonna 1963 tapahtuneen onnettomuuden jälkeen enää voitu järjestää. Eläintarhan radan korvaajaa suunniteltiin Tikkurilaan, Tattarisuolle ja Seutulaan. Hankkeen puuhamiehenä toimi Curt Lincoln, joka oli aikansa tunnetuin kilpa-autoilija. Lincoln löysi ratahankkeelle tukijoiksi Yleisradion, Nesteen ja Sanoma Oyn. Radan rakentaminen maksoi noin kolme miljoonaa markkaa. Rataa alettiin rakentaa metsäiseen maastoon, silloiseen Helsingin maalaiskuntaan syyskuun alussa 1965. Rakennustöitä viivästyttivät ankara talvi ja useat vastoinkäymiset. Terveystarkastaja uhkasi kieltää avajaiset, koska radalle ei ollut rakennettu tarpeeksi vessoja. Rakennusmiehet paiskivat töitä koko avajaisia edeltävän yön saadakseen puutteet täytettyä.


title: Keimolan moottorirata

text: Radan maamerkiksi ja tunnetuimmaksi rakennukseksi kohosi 16 metriä korkea valvontatorni. Kolmekerroksisesta tornista oli esteetön näköala kaikkialle radalle. Radan tietyt osat nimettiin mainostajien mukaan. Tunnetuimmat mutkat olivat Currenkurvat, VW- ja BP-kaarteet sekä makkaramainoksen mukaan nimetty Saunalenkki. Osa radanvarrella sijainneista mainoksista tulivat myös tunnetuiksi, kuten suuri Nortti-tupakkaa mainostanut tupakka-aski sekä Nestettä mainostanut radan yli kulkenut kaari. Radalla oli kahdeksan kaarretta ja selviä korkeuseroja. Rata-alueen kokonaispinta-ala oli 52 hehtaaria. Se voitiin tarvittaessa jakaa valvontatornin kohdalta kahteen osaan. Radan reunoilla oli alun perin 15 metrin levyiset tasoitetut turva-alueet ja katsomot oli eristetty radasta panssariverkkoaidoin.


title: Keimolan moottorirata

text: Keimolan moottoriradan avajaispäivä oli 12. kesäkuuta 1966. Radalla järjestettiin kisoja viritetyillä vakioautoilla, moottoripyörillä, ja ajettiin myös 500 kilometrin kestävyysajoja. Avajaiskisojen kohokohta oli F3-luokan lähtö. Rata oli vielä hieman keskeneräinen avajaisissa. 1960-luvulla radalla järjestettiin kisoja enimmäkseen talkootöillä. Järjestelyt olivat sen mukaiset. Liikenne radalle ruuhkautui aina. Järjestyksenvalvojiksi pestattiin varusmiehiä.


title: Keimolan moottorirata

text: Formula 1 -kisaa radalla ei koskaan nähty, vaikka radan profiili soveltuu sellaiseen käyttöön hyvin, mutta F2-kilpailuja Keimolassa järjestettiin usein. Keimola sai huomiota siellä järjestetyistä Formula Vee-kilpailuista. Rata ikuistettiin loiston päivinään Risto Jarvan elokuvaan "Bensaa suonissa", jonka kohtauksista osa kuvattiin Keimolassa vuonna 1969. Radan historian kohokohta oli prototyyppien EM-sarja, Interserien osakilpailu. Ne ajettiin Keimolassa vuosina 1970-1972. AAW-tallin Leo Kinnunen ajoi täyden sarjan kausina 1971-1973 ja voitti mestaruuden joka vuosi. Leo Kinnusella on hallussaan myös Keimolan moottoriradan kierrosennätys, jonka hän ajoi viimeisessä Keimolan Interserie-osakilpailussa 1972 Porsche 917/10 TC:lla. Kinnusen kierrosaika oli 1 min ja 11,74 sek. Se vastaa keskinopeutta 165,4 km/h.


title: Keimolan moottorirata

text: Keimolan moottoriradan osti Wihuri-yhtymä vuonna 1968. Curt Lincolnille radan pyörittäminen oli käynyt taloudellisesti liian raskaaksi. Wihuri laajensi radan toimintaa ja siellä alettiin järjestää juhlia sekä festivaaleja. Vuonna 1969 järjestettiin juhannusjuhlat, joilla esiintyi The Beach Boys.


title: Keimolan moottorirata

text: Vuosina 1972 ja 1973 Keimolassa järjestettiin rockfestivaalit Keimola Rock, mutta niiden menestys jäi odotettua huonommaksi. Syynä tähän oli sääolosuhteet sekä järjestäjän luomat huonot puitteet. Myös lipun hintaa suhteessa ohjelmaan ja tapahtumajärjestelyihin pidettiin kalliina. Vuoden 1972 esiintyjiä olivat muiden muassa Supertramp, Juicy Lucy, Chicken Shack ja irlantilainen Tír na nÓg sekä suomalaiset Tasavallan Presidentti, Wigwam ja Jussi Raittisen yhtye. Vuonna 1973 lavalle nousivat Fairport Convention, Edgar Broughton Band, Hookfoot ja The Pretty Things sekä kotimaisista muun muassa Pepe & Paradise. Hurriganes esiintyi molemmissa Keimola-Rockeissa. Keimolassa nähty yhtyeen hurja lavashow teki vaikutuksen Love Recordsin tuotantopäällikköön, ja syntyi levytysopimus ja yhtye nousi Suomen rockin eturiviin. 1960-luvun lopulla Keimolassa kokeiltiin myös drive-in-elokuvateatteria, mutta sen toiminta loppui lyhyeen syysmyrskyn tuhottua valkokankaan.


title: Keimolan moottorirata

text: Moottoristadionin yhteyteen rakennettiin mikroautorata. Se oli Mika Häkkisen ja Mika Salon kotirata, jossa tulevat autourheilun mestarit aloittelivat uraansa. Radan viimeisinä vuosina Keimolassa ajettiin myös uudenlaisia kisoja, kuten kiihdytysajoja sekä rallicrossia. Ensimmäinen rallicross-osakilpailu, Keimolan RC, ajettiin 9. kesäkuuta 1974. Kyseessä oli EM-osakilpailu. Seuraavana kisana EM-osakilpailun lisäksi ajettiin myös suomalainen Teboil-cross-kilpailu. Vuonna 1974 ajettiin täysimittaisella radalla, mutta jo vuodeksi 1975 rataa oli lyhennetty.


title: Keimolan moottorirata

text: Suomen ensimmäinen kiihdytyskilpailu ajettiin Keimolassa vuonna 1975, ja sen järjesti Finnish Hot Rod Association. Varttimailin pätkä rakennettiin Keimolan radan pääsuoralle mutta sitä ajettiin eri suuntaan kuin normaalisti, lähtöviiva oli radan eteläpäässä ja maaliviiva normaalin starttiviivan kohdilla. Tämä pilasi radan pinnoituksen, eikä sitä korjattu koskaan. Nopeimman ajan kilpailussa ajoi Jorma Päivärinta Kawasaki 750 -moottoripyörällä (11,16 s). Nopein katurekisterissä oleva auto oli Urpo Lahtisen ohjaama Mercedes-Benz Waxenberger automaatti (14,42 s) ja nopein jenkkiauto Kai Svenssonin Dodge Charger (14,89 s). Vuonna 1974 toimineen kilpa-autotalli AAW Racing Teamin testiajot ajettiin Keimolassa.


title: Keimolan moottorirata

text: Kesäkuussa 1978 Keimolassa järjestetyt Autourheiluliiton Vauhtikisat olivat viimeiset viralliset Keimolassa ajetut kisat. Radan kunto oli huonontunut. Alun perin radan ympäristö oli soraa, jota ei siistitty avajaisiin vaan jätettiin viimeistelemättä. 1970-luvulla alueella alkoi kasvaa heinää ja pajukkoa. Katsomoita purettiin yleisökadon ja niiden huonon kunnon vuoksi.


title: Keimolan moottorirata

text: Wihuri-yhtymä joutui lopettamaan investoinnit Keimolaan, koska autokilpailutoiminnalla ei saatu tarpeeksi tuottoja radan ylläpitoon. Sittemmin ilmoitettiin toiminnan painopisteen siirtyvän pois autourheilusta mm. koeajotoimintaan, ajoharjoitteluun sekä esittelyihin. Tupakkamainonnan kieltäminen kadotti monta sponsoria. Uusi Hämeenlinnaan rakennettu Ahveniston moottorirata menestyi Keimolaa paremmin.


title: Keimolan moottorirata

text: Keimolan viimeinen tapahtuma oli peruuttamisen maailmanennätys lokakuussa 1978. "Tekniikan Maailma"- ja "Vauhdin Maailma" -lehtien toimittajat päättivät rikkoa silloin tanskalaisten hallussa olleen yhtäjaksoisen peruuttamisen maailmanennätyksen, joka oli 386 kilometriä. Keimolaan tuotiin 20. lokakuuta neljä kuljettajaa, mekaanikot ja Volvo 343 -henkilöauto, jossa oli Variomatic-automaattivaihteisto. Sen ansiosta autolla pystyi ajamaan yhtä kovaa etu- ja takaperin. Rataa kierrettiin yhden vuorokauden aikana 533 kertaa ja kilometrejä kertyi miltei 1770, mikä ylitti aikaisemman ennätyksen yli nelinkertaisesti. Keimolan moottoriradan toiminta päättyi tämän ennätyksen tekoon.


title: Keimolan moottorirata

text: "Tekniikan Maailma"- ja "Tuulilasi"-lehdet suorittivat Keimolan radalla sen toiminta-aikana runsaasti uusien auto- ja moottoripyörämallien testiajoja.


title: Keimolan moottorirata

text: Keimolan moottoristadion hylättiin sulkemisensa jälkeen. Kasvillisuus valtasi ensin sen reuna-alueet ja myöhemmin itse radankin. Mikroautorata ja varikkoalue vuokrattiin varastoalueeksi ja autokorjaamon käyttöön vuonna 1982. Samana vuonna Sanoma Oy osti moottoriradan, jonka paikalle suunniteltiin painotaloa, jota ei kuitenkaan lopulta rakennettu Keimolaan. Nuoriso yritti 1980-luvun puolivälissä saada rataa käyttöönsä, mutta kaikki pyynnöt tyrmättiin. Lopulta he mursivat radan portin ja puhdistivat sen asfaltin. He alkoivat järjestää luvatta "kuutamoajeluja". Poliisi ja mikroautoradalla toimineen autokorjaamon henkilökunta yrittivät välillä estää ajeluja, mutta tuloksetta.


title: Keimolan moottorirata

text: Kuutamoajelut loppuivat toukokuussa 1988, kun 16-vuotias harrastaja törmäsi Keimolassa hirveen ja loukkaantui vakavasti. Radan omistaja katkaisi radan kaivamalla sen poikki ojia. Harrastajat kuitenkin täyttivät ojat läheisen Hämeenlinnanväylän työmaalta lainatulla työkoneella. Keväällä 1989 radalle ilmestyi auraa vetänyt traktori, joka jyrsi radan asfaltin rikki. Tämän jälkeen Keimolassa ei ole enää ajettu. Rata sijaitsi pitkään metsän sisään hautautuneena Hämeenlinnanväylän länsipuolella runsaat kaksi kilometriä Kehä III:lta pohjoiseen vastapäätä Kivistön omakotialuetta. Moottoriradasta tuli ulkoilumaastoa. Nuoriso oleskeli valvontatornissa ja maalasivat sen täyteen graffiteja. Vanhempi väestö lenkkeili ja ulkoilutti koiriaan Keimolassa, sekä keräsivät sieltä sieniä ja marjoja.


title: Keimolan moottorirata

text: Kesällä 1998 Keimola palasi ihmisten huulille, kun Helsingin Sanomat julkaisi muisteluartikkelin moottoristadionista. Artikkelissa kerrottiin radan purkutöiden alkavan kuluvan vuoden aikana. Autourheilun ystävät vaativat Keimolan suojelemista ja korostivat sen merkitystä suomalaisessa urheiluhistoriassa. Luonnon ja ympäristön oikeuksia ajavat pitivät kasvillisuuden valtaamaa Keimolaa kuitenkin hyvänä asiana. Rappioituneet varikkorakennelmat, katsomot, mainokset ja rataa-alueen kiertänyt lauta-aita purettiin syksyllä 1998. Valvontatorni ja itse rata saivat säästyä.


title: Keimolan moottorirata

text: Kirjan nimeltä "Keimola, Moottoristadion joka melkein katosi" lopussa mainitaan, että käytännössä radan osittainenkaan uudelleenavaaminen olisi liiketaloudellisesti ja ympäristösyistä täysin epätodennäköistä.


title: Keimolan moottorirata

text: Vuonna 1996 Lassila & Tikanoja perusti vanhalle varikolle käytettyjen renkaiden kierrätyskeskuksen, jossa rengasmateriaalia rouhittiin uusiokäyttöön. Rengasvarasto sijaitsi verkkoaidan suojaamana valvontatornin edessä. Renkaiden määrä kasvoi vuosi vuodelta, ja lopulta vuonna 2002 kasa alkoi valua aidan yli. Rengasvarasto syttyi palamaan 2. tammikuuta 2004. Varaston 150 000 rengasta paloivat päiväkausia. Palon lopullinen sammuttaminen onnistui vasta, kun sulava rengasvuori peitettiin maansiirtokoneiden avulla hiekan alle. Palon alkuvaiheessa rengaspalon kuumuus levisi myös valvontatorniin ja tuhosi varikonpuoleiset ulkoseinien puukehikot. Kehikkojen ympärillä olleet lasit ja tornin ovi on rikottu jo 1980-luvun lopussa ja 1990-luvun alussa. Raunioksi muuttuneen tornin puurakenteiden jäännökset purettiin vuonna 2005.


title: Keimolan moottorirata

text: Metsän keskelle rakennettua huonokuntoista tietä muistuttanut hylätty Keimola on kiehtonut monia ihmisiä tähän päivään asti. Vuonna 2008 toiminta radan mikroautoradalla ja varikkoalueella päättyi ja moottoristadion autioitui useaksi vuodeksi. Keväällä 2015 moottoristadionin paikalle alettiin rakentaa Keimolanmäen asuinaluetta. Alueella Keimolan historiaa tulee näkymään radan linjauksia noudattavien uusien teiden muodossa. Radan symboliksi muodostunut valvontatorni aiotaan kunnostaa ja jättää paikalleen myös Keimolanmäen symboliksi. Ensimmäiset asukkaat ovat muuttaneet asuinalueelle kesällä 2016.


title: Alkionkehitys

text: Alkionkehitys on tapahtumasarja, jossa hedelmöittyneestä munasolusta kehittyy monisoluinen sikiö, jolla on jo kaikkien keskeisimpien elinten aiheet.


title: Alkionkehitys

text: Eri lajeilla on erilainen alkionkehitys. Samantyyppisten lajien alkionkehitys muistuttaa monesti toisiaan. Alkionkehitys etenee solunjakautumisten kautta. Alussa alkio kehittyy monikerroksiseksi gastrulaksi, johon alkaa ilmestyä elimiä.


title: Alkionkehitys

text: Alkionkehitys alkaa, kun siittiö hedelmöittää munasolun. Alussa solut jakautuvat pallomaiseksi morulaksi, ja siihen syntyy ensin epäsäännöllinen ontto tila, joka kehittyy säännölliseksi. Tällöin alkiosta tulee ontto solupallo, blastula. Tähän syntyy kuoppa, joka laajenee solupallon sisäiseksi endodermiksi, ja ulkokerros jää ektodermiksi. Niiden välissä on keskikerros eli mesodermi. Ektodermistä kehittyy iho ja hermosto, mesodermistä lihakset, luusto ja monet sisäelimet, ja endodermistä ruuansulatuskanava ja monet rauhaset.


title: Alkionkehitys

text: Alkion suojaksi kehittyvät sikiökalvot huolehtivat myös sen aineenvaihdunnasta. Suonikalvo hoitaa aineenvaihduntaa ennen istukan kehittymistä. Vesikalvosta erittyy lapsivettä, joka suojaa sikiötä vaimentamalla ulkoisia iskuja. Rakkokalvo kehittyy suolen pullistumasta. Osa siitä kasvaa kiinni suonikalvoon ja muodostaa istukan.


title: Alkionkehitys

text: Solun toiminta pohjautuu säätelymekanismiin, jossa geenin vieressä oleva repressori estää tarvittaessa geenin lukemisen. Repressorin voi irrottaa jonkun toisen geenin synnyttämä tuote. Repressorin vastakohta aktivaattori käynnistää geenin. Toisaalta geenit pystyvät tuottamaan entsyymien avulla aktivaattoreita ja repressoreita. Näin geeni voi ohjata muita geenejä.


title: Alkionkehitys

text: Alkionkehitystä ohjaavat solun geenistössä olevat kytkimet, jotka ohjaavat toisiaan. Ne määrittelevät solulle sen paikan alkiossa. Merkittävimpiä geenejä, jotka ohjaavat syntyvän eliön muotoja, sanotaan homeobokseiksi eli HOX-geeneiksi. Niiden rypäät määrittävät syntyvän eliön eri alueet. Geenistössä on ikään kuin kartta syntyvästä eliöstä. Alussa alkiolle määrittyvät sen pituus- ja leveysasteet, jolloin se kasvaa pitkulaiseksi. Ajan myötä pituus- ja leveysasteiden verkko tarkentuu ja alkioon alkaa ilmestyä yhä enemmän muotoja, kun jo määriteltyihin kartan kohtiin ilmestyy uusia elimiä määrittäviä karttoja.


title: Mustanaamio (Blackshirt)

text: Mustanaamio (engl. Blackshirt) alias Richard Verrell on kuvitteellinen sankarihahmo, jota on Suomessa julkaistu sarjakuvana Korkeajännityssarjassa brittiläisestä "Super Detective Library" -lehdestä käännettynä.


title: Mustanaamio (Blackshirt)

text: Mustanaamion loi Graham Montague Jeffries kirjailijanimellä Bruce Graeme. Hänen kirjoittamansa novellit julkaistiin ensimmäisen kerran kirjaksi koottuna vuonna 1925. Novellit oli aluksi julkaistu lehdissä New Magazine ja The Thriller. Jeffries kirjoitti Mustanaamio-tarinoita toiseen maailmansotaan saakka, kunnes hänen poikansa Roderic jatkoi kirjojen kirjoittamista nimellä Roderic Graeme aina vuoteen 1969 saakka. Sarjassa seikkailevat myös Mustanaamion esi-isät (Monsieur Blackshirt) ja poika.


title: Mustanaamio (Blackshirt)

text: Richard Verrell on suosittu salapoliisikirjailija, mutta myös mustissa vaatteissa ja musta naamiohuppu päässään seikkaileva herrasmiesrosvo, joka yleensä taistelee rikollisuutta vastaan. Varkaan koulutuksensa hän sai kasvattivanhemmiltaan, jotka löysivät Lontoon kaduilla yksinään harhailleen lapsen. Vanhempien kuoltua onnettomuudessa Verrell hankkii itselleen koulutuksen ja uuden henkilöllisyyden. Kirjailijanuransa hän aloittaa 22-vuotiaana, värväytyy lopulta armeijaan ja kotiutuu mitaleja saaneena sotasankarina. Vaikka hän menestyy hyvin kirjailijana, hän ryhtyy varkaaksi saadakseen jännitystä elämäänsä.


title: Mustanaamio (Blackshirt)

text: Mustanaamio omaa lähes yli-ihmismäiset kyvyt ja voimat. Vain Scotland Yardin tarkastaja Wright tietää, kuka Mustanaamio todella on.


title: Mustanaamio (Blackshirt)

text: Salaisen henkilöllisyyden omaava seikkailijanimeä käyttävä sankari on elänyt Britannian kirjallisuudessa Punaisen neilikan päivistä saakka.


title: Mustanaamio (Blackshirt)

text: Korkeajännityssarjassa Mustanaamiota piirsi Bill Lacey, joka on piirtänyt myös Rick Randomia.


title: Mustanaamio (Blackshirt)

text:
Yhdysvalloissa kustantamo Moonstone on julkaissut Blackshirt-sarjakuvaa (ensimmäinen ilmestyi 2004), jossa hahmo on modernisoitu nykyaikaan, sankarin nimikin on muuttunut muotoon Richard Jerrill.http://www.antikvariaattimakedonia.fi/moog/index.php?sivu=lehdet&moog_sankari_id=88
http://populaari.blogspot.fi/2008/03/mustanaamio.html


title: Tulilordi

text: Tulilordi (oikealta nimeltään Pyreus Kril) on Marvelin sarjakuvissa esiintyvä kosminen olento, mahtavan Galactuksen apulainen. Hahmo esiintyi ensi kerran "The Mighty Thor"-lehden numerossa 225. Tulilordin loivat Gerry Conway ja John Buscema.


title: Tulilordi

text: Suomessa Tulilordi esiintyi ensimmäisen kerran "Hämähäkkimies"-lehden numerossa 6 (1989).


title: Tulilordi

text: Pyreus Kril toimi avaruusalus Tienavaajalla upseerina, kun hänen ystävänsä ja päällikkönsä Gabriel Lan kaapattiin siirtosäteellä. Kril vannoi löytävänsä ystävänsä ja lähti jäjittämään sädettä, joka oli peräisin Galactuksen aluksesta. Galactus etsi uutta apulaista hänet pettäneen Hopeasurffarin tilalle, ja Gabriel Lan vaikutti kyvykkältä kandidaatilta.


title: Tulilordi

text: Galactus teki Lanista supervoimakkaan Ilmakävelijän, joka palveli häntä uskollisesti. Kun voimakas avaruusrotu Ovoidit hyökkäsivät Galactuksen kimppuun, kuoli Ilmakävelijä käydyssä taistelussa puolustaessaan isäntäänsä.


title: Tulilordi

text: Galactus siirsi Lanin hiipuvat elinvoiman robottiin, mutta se ei kuitenkaan mielyttänyt Galactusta. Hän lähetti robotin maapallolle kutsumaan Hopeasurffaria takaisin palvelukseen, mutta Hopeasurffari kieltäytyi ja tuhosi taistelussa Ilmakävelijän robotin. Koko tämän ajan Kril oli seurannut Galactusta.


title: Tulilordi

text: Kril ei kuitenkaan tiennyt miten hänen ystävälleen oli käynyt vaan siirsi itsensä rohkeasti Galactuksen alukseen ja pyysi Gabriel Lanin vapauttamista. Krilin päättäväisyys teki Galactukseen vaikutuksen ja lupasi kertoa Lanin kohtalon, jos Kril suostuisi hänen uudeksi apulaisekseen. Kril suostui tarjoukseen, ja niin hänestä tuli Tulilordi.


title: Tulilordi

text: Tulilordi joutui suorittamaan tehtävää maapallolle, missä hän tapasi Thorin, ukkosen jumalan. Thor tarjosi Odinin luomaa Tuhoajaa vastalahjaksi Tulilordin vapauttamisesta.


title: Tulilordi

text: Tulilordi jäi maapallolle, vaikka hänen ei ollut pakko. Tämä johtui siitä, että kerrottuaan Krilille Lanin kohtalon, Galactus vaivitti tiedon tämän alitajuntaan. Nyt Tulilordi tunsi alitajuista vetoa maahan, jossa tutustui Kostajiin ystävystyen Herkuleksen kanssa ja taistellen Hämähäkkimiestä vastaan (Tulilordin lempiruoka on maapallolla valmistetut pizzat ja onnistui aiheuttamaan kärhämää paikallisessa pizzeriassa saaden näin Hämähäkkimiehen kimppuunsa). Myöhemmin löydettyään Ilmakävelijän robotin jäännökset hän vei ne avaruuteen ja hautasi eräälle asteroidille.


title: Tulilordi

text: Myöhemmin Tulilordi palasi kotiplaneetalleen Xandarille vain löytääkseen sen tuhottuna. Avaruusroisto Nebula oli tuhonnut Xandarin ja Tulilordi on vannonut hänelle kostoa teostaan.


title: Tulilordi

text: Gayleague.com-sivustolla Pyreuksen ja Gabriel Lanin välinen suhde on tulkittu homoseksuaaliseksi pohjautuen seuraavaan Tulilordin vuoropuheluun Tähtiketun kanssa:


title: Tulilordi

text: Koska Tulilordin fysiologia ja aineenvaihdunta on täysin erilaista ihmiseen verrattuna, on hän myös tavallista ihmistä huomattavasti voimakkaampi. Mikäli Tulilordi kanavoi kosmisen voimansa fyysisiin tekoihin kykenee hän nostamaan yli 50 tonnia.


title: Tulilordi

text: Tulilordin todellinen voima onkin hänen kykynsä kanavoida ja hallita kosmista voimaa tähtitulen muodossa. Hänen vanha kehonsa adjustoitui sisältämään valtavia energiamääriä ja siksi Tulilordi onkin käytännössä elävä pienoistähti.


title: Tulilordi

text: Hänessä on kaikki sähkömagneettisen spektrin ominaisuudet mitä oikeissa tähdissäkin on; lämpö, valo, painovoima, radioaallot etc. Maksimaalinen energiamäärä jonka hän voi kerralla tuottaa määräytyy hänen massansa mukaan. Kun hänen kehonsa kaikki atomit fuusioituvat on energiamäärä hänen kehossaan samaa mittaluokaa kuin mitä tähden uloimmassa kerroksessa. Pienimmälläkin energiamäärällä Tulilordi voi polttaa tiensä läpi minkä tahansa maapallolta löydettävän materiaalin (lukuun ottamatta adamantiumia).


title: Tulilordi

text: Tulilordi voi ampua ja hallita liekkiään suvereenisti. Liekkinsä avulla Tulilordi voi myös lentää liki valonnopeudella. Tulilordi voi jopa matkustaa hyperavaruudessa ilman että siitä on hänelle vahinkoa. Tähtien painovoima kenttien avulla Tulilordi vastaavasti hiljentää vauhtiaan.


title: Tulilordi

text: Vaikka Tulilordilla onkin kiinteä fyysinen keho, hän on käytännössä haavoittumaton fyysisille vaurioille. Tulilordin kehon kuumuus tuhoaa kaikenlaiset ammukset tai ohjukset ennen kuin ne edes koskettavat häntä. Tulilordi on immuuni sairauksille, ikääntymiselle ja väsymiselle (maitohappoa ei siis erity).


title: Tulilordi

text: Hänen ei myöskään tarvitse enää syödä koska hänen kehossaan tapahtuva jatkuva fuusioreaktio tuottaa hänelle elinvoimaa. Tulilordin ei myöskään tarvitse hengittää ilmaa ja siksi hän pärjää loputtomiin avaruuden karkeissa oloissa.


title: Tulilordi

text: Tulilordi kantaa mukanaan noin 166 senttimetrin mittaista sauvaa, jonka molemmat päät ovat jatkuvasti tulessa. Tulilordi käyttää sauvaansa lähitaisteluaseena ja navigoimisvälineenä. Hän suosii energiansa projektoimista sauvansa kautta mieluummin kuin kehostaan.


title: Tulilordi

text: Tulilordin suurin rajoitus ovat hänen aivonsa jotka ovat edelleen normaalit. Hän tarvitsee siksi esimerkiksi unta. Tästä syystä voimakas äkillinen isku voi tainnuttaa hänet, mutta vain purkamalla hänet molekyylitasolle asti voi Tulilordin tappaa.


title: Indy Racing League

text: Indy Racing League, joka paremmin tunnetaan nimellä IRL, on nimitys kahdelle pääasiassa Yhdysvalloissa ajettavalle rata-autosarjalle. IRL:ään kuuluu varsinainen IndyCar Series, johon IRL-sanalla tavallisesti viitataan, sekä vuodesta 2002 lähtien nuorien kuljettajien Indy Pro Series (nyk. Indy Lights). Sarjaan kuuluu osana kuuluisa Indianapolisin 500 mailin ajo. IRL:n omistaa "Hulman and Co.", joka omistaa myös Indianapolis Motor Speedwayn. Vuonna 2011 sarjan nimi vaihtui IndyCar Series sarjaksi.


title: Indy Racing League

text: Sarjan perusti Tony George vuonna 1994 ja ensimmäinen kilpailukausi järjestettiin 1996. Georgen tavoitteena oli tehdä IRL:stä kustannuksiltaan edullisempi formulasarja vastineeksi CARTille, jossa autojen teknologia oli pitkälle kehittynyttä ja jota hallitsivat suuret ja varakkaat tallit. Yksi IRL:n tavoitteista oli myös saada mukaan enemmän amerikkalaisia kuljettajia. CART oli hallinnoinut Indy-autoilua vuodesta 1979 lähtien, jolloin se oli irtautunut USAC:sta ("United States Auto Club"). IRL:n moottori- ja runkosäännöillä pyritään suosimaan edullisia asiakasratkaisuja ja tiukkaa kilpailua.


title: Indy Racing League

text: Alun perin sarjaa ajettiin pelkästään ovaaliradoilla, mikä sekin erosi CART-sarjasta, jossa kilpailut jakautuivat ovaaliratojen lisäksi katu- ja moottoriradoille. Kaudeksi 2005 myös IRL otti ohjelmaansa katuratakilpailun Floridan St. Peterburgissa sekä moottoriratakilpailut Watkins Glenissä ja Infineon Racewaylla. Sarjan alkuaikoina se jäi pahasti CARTin varjoon, ja tallit ja kuljettajat olivat pääosin aiemmin tuntemattomia, mutta sittemmin CARTin ajauduttua talousvaikeuksiin ja mentyä vuonna 2003 konkurssiin, ovat monet suuret tallit ja tunnetut kuljettajat siirtyneet sarjaan. Viime vuosina sen suosio onkin kasvanut varsin nopeasti.


title: Indy Racing League

text: IRL on herättänyt ristiriitaisia tunteita syntymästään lähtien useista eri syistä. Erityisen paljon huomiota on herättänyt Indianapolis 500 -kilpailu, joka menetti pahasti suosiotaan huipputallien ja -nimien boikotoitua tapahtumaa CART- ja IRL-sarjojen välisten riitojen vuoksi. Myös fanipohja on jakautunut kahden sarjan välillä, ja sarjojen välistä kilpailua syytetään amerikkalaisten formulakilpailujen suosion laskusta, josta etenkin NASCAR-sarja on hyötynyt. Lisäksi turvallisuus on aiheuttanut keskustelua useiden kuolemaan johtaneiden onnettomuuksien ja pahojen loukkaantumisten vuoksi, vaikka etenkin viimeisten parin vuoden aikana ratojen ja autojen turvallisuuteen on panostettu.


title: Indy Racing League

text: Sarjan historian aikana on sattunut viisi kuolemantapausta. Scott Brayton kuoli Indianapolis 500 -kilpailun harjoituksissa vuonna 1996, Tony Renna Firestonen testeissä vuonna 2003, Paul Dana Toyota Indy 300 -kilpailun harjoituksissa vuonna 2006, Dan Wheldon Las Vegasin kilpailussa vuonna 2011 ja Justin Wilson Pennsylvanian kilpailussa vuonna 2015.


title: Indy Racing League

text: IRL-auton moottori ja runko ostetaan valmistajilta, jotka tekevät sopimuksen osien toimituksesta sarjan kanssa kolmeksi vuodeksi kerrallaan. Tällä hetkellä runkoja toimittavat Dallara ja Panoz, jotka ovat olleet mukana sarjassa kaudesta 1997 lähtien. Kausina 1997–2000 myös Riley & Scott toimitti autoja, ja Falcon teki sopimuksen runkojen toimittamisesta kaudesta 2003 eteenpäin, mutta yksikään talli ei ostanut Falconeita. Ensimmäisellä kaudella 1996 käytettiin vanhoja CART-runkoja, jotka olivat Reynardin ja Lolan valmistamia.


title: Indy Racing League

text: 1996 ajettiin CART-sarjassa käytetyillä 2,65-litraisilla turboahdetuilla V8-moottoreilla, ja kaudella 1997 siirryttiin omiin 4-litraisiin, vapaastihengittäviin V8-moottoreihin, joiden polttoaineena käytettiin metanolia. Vuonna 2000 moottorikokoa pienennettiin 3,5-litraan, ja vuonna 2004 tilavuus kutistettiin kolmeen litraan tavoitteena rajoittaa nopeuksia. 2006 polttoaine vaihdettiin seokseksi, joka koostuu 90 % metanolista ja 10 % etanolista. Kaudella 2007 moottorikoko nostetaan takaisin 3,5 litraan ja polttoaineena aletaan käyttää puhdasta etanolia.